(Zeruko Argia, 1973-03-18,\nEgun-argia argiago bide da gaur eguerdian. Bazterrak baretu dira. Eta euri-jasen ondoren, oraindik lurra blai eginda dagoelarik, hortentsia adarretan erreparatu ditut ninika hezeak sortzen ari; eta, han-hemenka, mendi-mazeletan eta bide-ertzetan, kilinkondoen lore horiak. Zantzuok ez dute sekula huts egiten: udaberria heldu! Hurbil dugu udaberri miresgarria:\nAurten, ordea, kanpotik-edo datorkit bedatse-aire fina, itsas-haizea kanpotik etorri ohi zaigun bezalatsu. Udaberria odolean nabariturik ere, etsipen eta kezka gehiegitan nahasirik sumatu uste dut. Landareen altsuma xamur guriok bestela begiratzen ninduten aspaldian; hori uste dut gaur bederen. Esperantza zen lehen udaberria, barne-tiraina; urteotan barrena, berriz, histu egin da nigan, loratu gabe zimeldu, barne-tiraina kanpoko haize bala epel bilakatu; eta gaur kanpotikako apaingarri aparta gisa datorkit.\nEgiazko udaberriak antzinako urteetan bilatu uste dut horrela. Udaberria lehen izan baitzen, lehenago, askoz ere lehenago, gaztaroa baino ere lehenago, oso urrungo urte urrun haietan... Picassok xuxen esana duen bezala, urteetan barrena oso nekez irauten baitu gugan haurtzaroan izan ginen poeta harrigarri hark. Liluraren sakona haurtzaroan! Gero, ondikotz, ezari-ezarian kamustua eta iraungia.\nGero eta maizago gertatzen da bizian atzera-behar hori; eta zeren seinale den badakit. Zerorrek ere bai irakurle horrek.\nNinika berriok, horretara, Txokolatene hartara eraman naute gaur; eta masusten garratza sentitu dut ahoan, eta orban moreak esku ahurretan erreparatu. “Haiek bai udaberriak!”, esango nuke bihotzez; gure aurrekoek esan izan duten bezala, eta gure ondokoek ere, gaur zernahi pentsatuagatik ere, esango duten bezala...\nTxokolateneko aska hura gogoratzen zait, horrela, ezinbestean bezala; eta hain gogoz hurrupatzen genuen gaineko iturria. Eta Altunaren etxea bururatzen zait, bihurgunean; eta aurrez aurre Marbil Berriko zuhaiztia; eta aldapa itzaltsuan gora arratsetan, isil-isilik eta elkarri gerritik heldurik, haren ondotik ezkutatzen ziren maitale-bikoteak (geure haurtzaro-begiez ikusirik, sekula ere iritsiko ez ziren adin eta mentura harrigarriak).\nKonporta Berriko bidea datorkit burura (nahiz konportaren azken burdinak dexente herdoildurik izan!); eta Lizarriturriko usain sarkorra sentitzen bide dut berriro, oraindik ere, gudu-garaian bezala, koipe eta koko urrinez oratua; eta Konporta errekako kiratsaz eta arratoiez berriro nardatzen bide naiz...\nMiramar Jauregiaren ondoko murrua sumatzen dut neure barruan. Itxuraz aldapan behereko ezkerraldetik azkenik gabea. Eta frontoia. Eta Txillardegi hitza irakurtzen bide dut berriz Matia kaleko harresi-atari hartan...\nEzen Antiguan ezagutu baitut nik udaberria, kiratsez eta kresalez batera osatua, langile-soineko urdinez eta baserri-kutsuz ere mamitua; eta geroztik udaberririk ezagutu ez dudala iruditzen baitzait.\nAntiguara narama horregatik oroimenak; eta lehenengo ahuntzostoen urrin ederrak betiko suntsitua omen den euskal Antigua herrixka hartara narama bereziki.\nDanieltxo ikazkin gizarajoa ikusten ari bide naiz, beti zarpail jantzita, eta askotan gure irainen biktima. Eta Igarako bideko indiano harrigarri hura ikusten dut berriro, bizikletatik hamaika aldiz bezalaxe, beti ere bide ondoan aulki batean eserita, norarik gabe beti so... Eta Errota Berrl hartako sagardotegi iluna berrikusten ari naiz hortentsia-ninikez bestaldera, baserritarrez askotan betea; eta etxe ondoko xirripa; eta Errota Berriko Kandido mutiko jator hura, gurekin erdaraz fitsik ere ezin mintzatua!\nAntiguako euskalduntasun harrigarri hura ez dut geroztik ia inon kausitu. Lourdes-Txiki ondoan gertatu zait niri egundokoak euskara hutsez entzutea (beharbada Rekondoren izebaren batek boteak!); eta Arratzainen oinean, Igarako bide-muturrean beraz, Lesakako adiskide batek makilaldi gogor batetik salbatu izana, errabian zegoen baserritar hark ez baitzekien txintik erdaraz... Mila oroitzapenetan, eta parrokiaren ondoko eskolan bertan, ziplo isurtzen zen euskara hutsa Antiguako auzoan! Hazparne, Urketa eta Donapaleu berak Erdal Herri huts zaizkit, udaberria ezagutu nuen garaiko Antigua jator haren ondoan. Hantxe hozitu zen ene euskaltzaletasuna. Aldakuntza geroko hogeita-hamar urtek ekarri dute.\nEta oroitzapenen ildotik abiatuz gero, Igeldoko funikularraren aldera narama ni baino sakonago dirudien zerbaitek. Tranbia zuriak sumatzen bide ditut oraindik, palmondo luze bakar haren ondotik kirrinka eta jiraka ari; eta etxe luze haren barruan txanpon batez pelikula labur bat eskaintzen zuen tresna hura dakusat, aspertu ere arte lagun guztiok begiratua eta birbegiratua. Gauza bera nesake musika-zilindroa zerabilkien tramankulu hartaz, egunero entzuna.\nUdaberriaren etorrerak, ordea, harago ere narama, gorago, Igeldo ez baina Txubillo deritzan tontorrera. Huraxe izan baita, uste dut, udaberriari dagokion gertalekua. Zubitxoen azpitik isuriz, hementxe dut, aurre-aurrean, Río Misterioso hartako krokodilo argitsua; eta kaioletako tximu zalapartariak, “Bartolo” itsusia buru; eta 1936ko guduan mendian harrapatutako “Ursula” hartzemea, urtetan barrena preso zahartua eta hila omen; eta karrusel beldurgarria, anitz garrasiren eragile; eta astotxo haiek, haurren eramaile otzan… Eta aldean etengabe nahasirik, beti ari eta ari… Guztiz oroitzapen xinpleak horiek oro, zeharo enetzako ahaztu-ezinak, arras ere ene bizi-udaberriari atxikiak…\nGauza bat nuen, eta dut, Igeldon maiteenik: udaberrian bakarti zeuden atzealdeko pinudia eta pinuen arteko bidezidorrak, behin eta berriz bisitatuak. Hantxe entzun ditut nik isiltasun oso hartan Lizardiren “bizion oiñok”; eta hantxe ere, halako batez, Debussyren La Mer bikaina... Bakardade momentu haiexek izan dira agian neure bizian ezagutuko ditudan osoenak.\nAspaldiko kontuak! Badakit.\nEne hankek, ordea, ez dute hamabi urte honetan Txubillo maitatua zapaldu. Urte gehiegi: nik baino hobeki inork ez daki. Eta aurtengo lehenengo ninikek, altsumek eta muskilek, aurtengo udaberriko lehen aitzindariek, atzera naramate, Leku Ederrera, Txubillora, Igeldora; neure udaberri urruneraino naramate hain zuzen; Naturaren udaberriak ene biziera-udaberriari dei egingo bailio...\nTxubillo bakartiko udaberri hura enea baitzen. Oraingoa, berriz, zuhaitzena zait, txoriena, itsasoarena... Besteena ere bai. Udaberria gaztaroari baitatxekio osoki; irribarre oparoa ezkutuko neska maiteminduari datxekion bezala.\nGaur, horrela, hortentsia-ninika horiek ikusi ondoren, Txubilloko Itsasalde isilera narama neure barruak, bidexka itzaltsu haietara, pinu-usaina darien eskualde adoratu haietara; eta, etxera beharrak eraginik, badantzut berriro, funikular-orroa urrunean gailen, egun hartan liluraturik entzun nuen Debussyren poema huraxe. Gaur badakit orduan nigan piztu zen esperantza-uhin harroa udaberri-uhin bortitza zenez, ez dela nigan inoiz mamurtuko. Baina besterentzako izanik ere, inoiz obratuko ez diren ametsen iturri izanik ere, ederra da udaberria; gizonak ezagut eta dasta dezakean olerkirik ederrena baita.\nHorregatik gaur, inoiz Txubilloko itsasaldera bihurtzeko “esperantza desesperatu” honek, orduan hainbatez, orduan baino ere areago agian, biziarazten nau; eta lilura zorotan kulunkatzen.


Kanpaldia eta prentsaurrekoa pribatizazioaren aurka – IRPH Stop Gipuzkoa\nKanpaldia eta prentsaurrekoa pribatizazioaren aurka\nGaur ospatuko den Kutxaren Batzar Nagusiaren aurreko kanpaldian kaltetuok irakurri dugun oharra eta bertan dauden kaltetuen zerrenda:\nKUTXAREN BATZARRAR OROKORRAREN AURREAN KANPALDIA: KALTETUOK KUTXABANKEN KONTROL PUBLIKO ETA SOZIALA EXIJITZEN DUGU\nGaur herriak Donostiako Kutxaren egoitzaren aurrean kanpaldia egin du aurrezki kutxen espoliazio prozesua eta gizarte ekintzaren likidazioa geldiarazteko. Gaur, hemen, plataformak eta norbanakoak elkartu gara; etxegabetuak izan garenak, finantza-iruzurrak txirotu gaituen fede oneko zordunak, gure etxea enkantean jartzeko mehatxupean bizi garenak, etxebizitza ordainean eman eta alokairu soziala ordainduz duintasunez bizitzeko aukera bat eskatzen dugunak, engainatuak izan garen abal-emaileak, gure maileguak funts-putreei oparitu dizkietenak, IRPH-ak kaltetuak, aurreztaile txikiak eta pentsiodunak, baztertze arriskuan daudenak, gizarte ekintzaren mendeko direnak eta, oro har, Kutxabank-en ereduarekin ados ez gaudenak. Ez diegu bide honetatik jarrai dezaten utziko, ez horixe!\nKutxaren gaur egungo kudeaketa eredua guztiz antisoziala da eta banku fundazio bihurtzeak, PNV, PSE, PP eta CCOO-ek nahi duten moduan, egoera hau larriagotu eta betikotu besterik ez du egingo.\nGaur Kutxaren pribatizazioan urrats berri bat egitekotan dira, kontrol publikoa eta soziala sahiestuko duen prozesuri abiapuntu emanez; aurrerago akzioak inbertsore pribatuei saltzeko asmoarekin. Banku-fundazioan eraldatzea ez da derrigorrezkoa, legeak beste aukera batzuk eskaintzen ditu, boterea 15 pertsona ahalguztidunen esku ez uzteko eta lagun hauek kontrol sozial eta publikoa sahiestuz beraiek nahi moduan joka ez dezaten. Gipuzkoako Foru Aldundiaren proposamena eztabaida dadin exijitzen dugu, gutxienez; legezko eta balekoak diren beste proposamen batzuk ere badaudela jakin arren, esaterako, Ekai Center-ek, Kutxabank Publikoa izeneko ekimenak eta PSEko Gazteriak proposaturikoak.\nHerritar guztiak —PNV, PSE, PP eta CCOO-eko oinarri soziala barne— antolatu diren mobilizazioetan parte hartzera deitu nahi ditugu, batez ere, 15:00etan hasiko den eltze-joaldian; une horretan sartuko baitira Kutxako ordezkariak deitutako batzarrera.\nBeste Kutxabank eredu bat posible da. Egin dezakegu!\nERANSKINA: DENDETAN DAUDEN KALTETUAK\nDENDA: KUTXABANKN ETXEGABETZEAK\nLorena eta Sandra, kaleratuak izateko zorian.\nLorenari Kutxak Errenterian zuen bere Babes Ofizialeko Etxebizitza kendu zion eta kaleratua izateko zain dago; guztia bere hipotekaren ordainketak 2.900€tako atzerapena izan zuelako. Lorenak Kaleratzeak Stop-en laguntzarekin epaitegietan frogatu ahal izan du Kutxak ezarritako atzerapen-interesak gehiegizkoak zirela. Kutxak epaia errekurritu zuen Lorena eta bere alaba lehenbailehen kalean uzteko asmoz.\nLorenak bigarren instantzian irabazi zuen eta, gainera, Kutxa auzi-bidean jarri zuen IRPH indizea ere gehiegizkoa zela iritzita. Epaitegiak Lorenari arrazoi eman dio: IRPH-a eraginerraza da eta, ondorioz, legez kanpokoa. Beraz Kutxak ez zuen inoiz aplikatu behar. Lorenak IRPHagatik mailegu guztian ordaindutako gehiegizko interesa itzultzera zigortu dute Kutxa. Honela Lorena eta bere alabak berriz ere bere etxea berreskuratzea espero dute.\nSandra Mutrikun bizi da, langabezian dago eta Debabarrenako PAH-rekin batera, bera eta bere sema-alabak kaleratuak izan ez daitezen borrokan ari da. Etxebizitza galtzeaz gain, 150.000€ko zorra dauka zintzilik eta abal-emaileak euren etxebizitza galtzeko arriskuan daude.\nDENDA: IRPHak KALTETUAK\nIndize honen eraginak nabarmenak dira kaleratzeei dagozkien kanping dendetan. IRPHa pairatu dugunok lapurtu diguten guztia atzeraeraginezko izaerarekin itzultzea eskatzen dugu. Epaitegiek arrazoia eman digute bi kasutan, eta egun zera esan dezakegu: datorren azaroaren 10ean Donostiako epaitegian burutuko direla Kutxaren aurkako 35 kausen bistak, IRPHaren inguruan. Azaroaren 10ean makroepaiketa bat burutuko diegu,IRPH, Kutxabank, eta Xabier Iturberi.\nDENDA: KUTXABANK LEHENENGOA DA ETXEBIZITZAK ENKATEAN JARTZEN\nMarian eta Castorrek enkanteak bertan behera utziak dituzte, Kaleratzeak Stop-i esker.\nMarian, bi umeen ama, dibortziatua, RGI jasotzen du, Kutxabankek bere Donostiako VPOko etxea enkantean jarri dio mailegu pertsonal batean 2.000€ko zorra izateagatik, dibortzioaren epaiaren arabera %13 bakarrik ordaindu behar duenean.\nJuana, alarguna, 900€ko pentsioa du, Kutxabankek jada ordaindua duen bere Errenteriako etxearen enkantearekin bere semeak lokal bat erosteako erabilitako mailegua erreklamatzen dio.\nDENDA: ETXEA ORDAINEAN EMATEA ETA ALOKAIRU SOZIALA\nAinhoa langabetua, amarekin bizi da, pentsioduna eta elbarria, oraindik ordaintzen ari den etxe batean. Mailegu pertsonal bat eskatu zuen autonomo moduan jartzeko. Ezin izan zion aurre egin, honenbestez Kutxabankek bere etxebizitza enkantean jar dezake, horregatik eskatu zuten duela urtebete baino gehiago etxea ordainean eman eta alokairu soziala, emaitzarik gabe.\nAinhoaren moduan, fede oneko ehunka zordunek eskatu dute etxea ordainean eman eta alokairu soziala baina erantzuna beti izan da ezezkoa RDL 6-03-12 edo Guindos dekretuak ezartzen duen etxebizitzaren prezioa gaindizteagatik.\nDENDA: FUNTS PUTREEK KALTETUAK\nArebalatxetako J. Antonio eta Donostiako Palmira\nJose Antonio gaur egun langabezian aurkitzen da, eta IDR.FINANCE entitateak 28.000 euroko zor bat erreklamatzen dio, eta ez badu ordaintzen, puntualki hipoteka ordaintzen duen bere etxea erreklamatzeko arriskuan aurkitzen da.\nPalmira, 400 euroko pentsio kontributiboa kobratzen du eta orain dela gutxi, Link Financesek jarritako izapide bat jaso du epaitegitik, non erreklamatzen dioten alabak zuen 27.000 euroko zorra (Palmira abal-emaile zena), orain dela hilabete batzuk Kutxabankek Link Finances funts putreari saldu ziona. Palmiraren etxea enkantera eraman dezaketen arriskuan aurkitzen dira. Kutxabankek 27.000 euroko zor hori, 400 euroren truke oparitu zuen fondo putreei, Palmira eta bere semeei ordea ez zioten merkealdi hau eskeini.\nKutxabankek milaka bezeroen maileguak saldu ditu funts putre hauei, 340 milioiko balorazioa zuen maileguak 5 milioien truke, hau da %1,5\nBere seme alabe abal emaile diren hainbat pentsionista eta langabetu aurkitzen dira gaurkoan gure artean, jada ordainduta dituzten etxeak abal moduan jarri zituztenak. Kuotak ezin zituztenez ordaindu, eta Kutxak inposatuta eskubideei uko egin zietenez, Kutxabankek beraien pentsioak edo etxeak kendu ditzake. Baina Kaleratzeak Stop-en talde juridikoak lortu dituen hiru epaiei esker, lapurreta honek iraungitze-data du.\nPosted on 2014 October 24, Friday 2017 November 21, Tuesday by adminPosted in Uncategorized\nPrevious Previous post: IRPHa baliogabetzen duen bigarren epaia\nNext Next post: Batzar Nagusitan IRPHaren inguruan aritu dira berriz ere


IBAIZABAL ITSASADARRA ZIENTZIAK ETA TEKNOLOGIAK IKUSITA | Zientzia Astea\nKontu hauei eta beste batzuei buruzko informazio zehatza eta zorrotza aurki dezakezu erakusketa honetan. Bilboko itsasadarrari buruz gehiago jakin nahi duzula? Ez ezazu gal orduan “Ibaizabal itsasadarra Zientziak eta Teknologiak ikusita” erakusketa\nTokia: Clara Campoamor Zentro Zibikoko erakusketa aretoa\nLagina osatzen duten infografiak bisita birtualeko esteka honetan ikus daitezke\nEta Zientzia Astearen berritasun gisa, Hezkuntza Fakultateko ikasle eta irakasleek gure ingurunea gertutik ezagutzeko beren proiektu pedagogikoa aurkezten dute: ZIENTZIA ASTEAN JOLASTUZ IKASTEN. Webgune interaktiboa, joko kooperatibo eta digitalekin, ikasleen gaitasun zientifikoa garatzen laguntzea eta gazteenen artean bokazio zientifikoak sustatzea helburu duena.\nPrest al zaude abentura hau bizitzeko?


Akordioen bidea sozialistekin sakondu nahi du EAJk - Politika - Berria\nAkordioen bidea sozialistekin sakondu nahi du EAJk\nOrtuzarrek «leialtasuna» eskaini dio Sanchezi, transferentzia guztien truke. Malgu jokatzeko eskatu dio EH Bilduri\nJoseba Egibar eta Andoni Ortuzar EAJko buruzagiak, atzo arratsaldean Zarautzen eginiko ekitaldian. GORKA RUBIO / FOKU\nSozialistekin leial, baina zorrotz. Eta ezker abertzaleari eskua luzatuta, baina malgutasuna eskatuz. Hala egin nahi du aurrera EAJk datorren urte politikoan. Bi ditu erronka nagusiak: Espainiako Gobernua konbentzitzea legealdia amaitu baino lehen Gernikako Estatutuan jasota dauden baina eskualdatu gabe dauden eskumenen transferentzia egiteko —37 denera—. Eta Araba, Bizkai eta Gipuzkoarako estatutu politiko eta juridiko berri bat adostea Eusko Legebiltzarrean. Jeltzaleek bietan lehenetsiko dituzte akordioak sozialistekin. Aurrenekoan, halabeharrez; Madrilen gobernatzen baitute PSOEkoek. Bigarrengoan, hala nahi dutelako; estatutu politiko berriak Espainiako Gorteetan oniritzia izan dezan orain arte EAJk eta EH Bilduk adostu dituzten oinarriek duten baino babes zabalagoa izatea nahi dutelako.\nIñigo Urkullu Eusko Jaurlaritzako lehendakariak asteartean Donostiako Miramar jauregian eginiko hitzaldian zehaztutako bidetik mintzatu zen atzo Andoni Ortuzar EAJren Euzkadi Buru Batzarreko presidentea, urte politikoa hasteko jeltzaleek ohitura bihurtu duten Zarauzko (Gipuzkoa) ekitaldian. Ortuzarrek azaldu duenez, bi helburu horiek lortze aldera prest daude Pedro Sanchezen gobernuari babesa emateko hark legealdia «agortu» dezan. «Kontziente gara Madrilen dauden zailtasun politikoei buruz. Koherenteak eta leialak izango gara. Gure botoak hor egongo dira, legealdiak iraun dezan. Inplikatuko gara. Baina inplikazio bera eskatzen dugu autogobernuak aurrera egin dezan, eta legea bete dadin. Gernikako Estatutua legea da, eta beteta egon behar luke».Hori egitea izango da «Sanchezen borondate politikoaren froga», Ortuzarren ustez.\nAraba, Bizkai eta Gipuzkoarako estatutu berriaren negoziazioei buruz ere zuzendu zaie sozialistei. Ortuzarrek berretsi du Gernikako Estatutuak baino babes zabalagoa duen akordio bat nahi duela EAJk, eta, EH Bildurekin orain arte adosturikoak txalotu dituen arren, ohartarazi du «mahai gainean dagoena» ez dela «aldaezina den fedezko dogma bat». Nabarmendu du Eusko Legebiltzarreko Autogobernu Lantaldean «beste fase bat» zabalduko dela eta espero duela PSE eta Ahal Dugu «mugitzea». «Ezin dute pentsatu gutxiengoa izanik nagusituko direla. Mugitzeko garaia da. EAJk egingo du. Baina ez dugu haien betorik onartuko, eta ezker abertzaleak ez gaitu bere jokora eramango».\nGai horretatik landa ere mintzatu da ezker abertzaleari buruz Ortuzar: «ez arriskatzea» leporatu dio, bereziki Madrilekiko harremanetan, eta euskal presoen gaia jarri du adibide gisa. «Nahiago dute gure itzalean egon». «Fruituak etorriko dira mugituz, Madrilen arriskatuz, eta ez euskal presoen aldeko pankartak ateraz. Baina bertigoa ematen die horrek».\nJoseba Egibarrek ere, bere mintzaldian, PSE eta Ahal Dugu kritikatu ditu. Salatu du Eusko Legebiltzarrean duten «gutxiengoa» erabiltzen dutela «garapen politikoa oztopatzeko». «Eta, garapen politikorik gabe, herri batek ezin du aurrera egin». Alderdi barrura begirako mezua era izan du. Esan du egonkortasuna ona dela: «Baina hori gauza bat da, eta beste bat konformismoa», ohartarazi du. Ezker abertzaleari ere mintzatu zaio, eta Ortuzarrek gero erabili duen irudi baten bueltan aritu da. «EAJk nahiago du 100 kiloko harri txiki bat altxatu hamar aldiz eta 1.500 kilo gora mugitu, 300 kilokoa behin ere altxatu gabe ibili beharrean». Egibarrek adierazi du ezker abertzaleak berriz ere «tentazioa» izan dezakeela «inspektore» aritzeko. «Baina gu ez gara apustu eta joko horietan sartuko», berretsi du.


Estreinaldiak: irailak 21Euskal pantailaren gunea\nAbsurdoaren enegarrena. Kondimentu gutxi behar ditu film batek, osagai nagusiarekin soberan asmatu egin duela dakienean. Izan ere, badirudi Rowan Atkinson aktorearen amua betierekoa izango dela.\nOraingoan, Johnny English agente sekretuaren azaletan jarriko da bigarrenez britainiarra, segurtasunaren izenean, Erresuma Batuko kide guztien etorkizuna salbatzeko. Jazoko den gertakari batek erretirotik lanera itzultzera behartuko du, aurreko atalean ezagutu genituen gaitasun mugatu berdinekin.\nTed Kennedy gaztearen karrera politikoaren gainbehera erakutsiko digu filmak. Etorkizun handiko ibilbidea zirudienak, ustekabean, ezbeharrezko auto istripu baten ondorioz, norabide iluna hartu zueneko kontakizuna.\nRodeo kirolaren praktikaren txapeldun izandako Bradyk istripua izango du, eta ezin izango du gehiago zaldian ibili. Bizitzako norabidea galduta, bide berri baten bilaketari ekingo dio: identitate berri bat, helburu desberdinak..\nUrte zaharreko gaua basoan galdutako etxola batean igarotzeko asmoa duen familia berezi bat da filmeko protagonista. Afaltzen ari direla, eskale misteriotsu baten bisita jasoko dute. Nanoa da, eta bere burua giza espeziea akatuko duen jainkotzat hartzen du. Bi pertsonek bakarrik izango dute salbatzeko aukera, eta familiaren esku egongo da erabakia.\nDaniel editore zaharrak Patrick aspaldiko lagunarekin egingo du topo egun batean. Lehengoaren etxean jarriko dute afaltzeko hitzordua, eta Emma bikotekidearekin bertaratuko da Patrick. Nabarmen gazteagoa da Emma, eta kontu horrek Daniel protagonistaren fantasia guztiak piztuko ditu.\nEgunkari txiki batean erreportari lanak egiten ditu Jacques protagonistak. Egun batean, ikertu beharreko haria emango dion dei misteriotsu bat jasoko du Vatikanotik. Frantziar hego-mendebaldeko hiri batean, Ama Birgina ikusi duela ziurtatuko du gazte batek. Izugarrizko hedapena izango du berriak eta, denbora gutxian, milaka erromesen jomuga bilakatuko da lekua.\nOspitale bateko pazienteen irudimeneko lagunen adiskide egiten den haur berezia da Ana. Lagun berri horien bultzadaz, ihesaldi perfektua prestatuko du, aitaren bila joan eta famili osoa berriro ere elkartzeko asmoarekin.\nEderra, goxoa eta gozagarria.\nAnimazioa Beldurra Ekintza/Abenturak Estreinaldiak Fantasia Komedia\nAmoureux de ma femme Ana y Bruno Chappaquiddick Estreinaldiak irailak 21 Johnny English Strikes Again L'apparition Matar a Dios The Rider\nEuskal filmak eramango ditu Zinegoak LGTBI jaialdiak Mexikora


Artikulu hau argiztatzeko objektuari buruzkoa da; beste esanahietarako, ikus «Kandela (argipena)». Kandela muturrean duen muki izeneko sokatxo bati su emanez argiztatzeko erabiltzen den bloke bat da, argizariz edo beste material batez (parafinaz, esaterako) egindakoa.\nArtikulu hau argiztatzeko objektuari buruzkoa da; beste esanahietarako, ikus «Kandela (argipena)». Kandela muturrean duen muki izeneko sokatxo bati su emanez argiztatzeko erabiltzen den bloke bat da, argizariz edo beste material batez (parafinaz, esaterako) egindakoa. (eu)


Lehentasunak ezartzeko ordua - Bizkaiko Hitza\nMaiatzaren 26ko udal hauteskundeei begira, bi ikusmin nagusi daude: zer gertatuko den alderdi abertzaleen arteko lehian, eta ea PSE-EEk 2015ean galdu zituen eremuak berreskuratuko dituen. Hainbat herritan ordezkaritza duten alderdien lehentasunak zeintzuk diren jaso du ‘Bizkaiko Hitza’-k.\n2019, maiatzak 17 Albisteak, Asteko Gaiak, Bizkaia, Politika 1045\nKanpaina betean, aginduak, proposamenak eta asmoak azaltzeko egunak dituzte bateko eta besteko alderdiek. Herritarrek alkateak, zinegotziak, ahaldunak eta Europako Parlamentuko ordezkariak aukeratuko dituzte datorren asteko igandean. Eguneroko eta gertueneko kezkei erantzuna emateko zeregina dutenak aukeratuko dituzte hiru hautetsontzietako batean: udaletako ordezkariak, hain zuzen. Bertatik bertara borrokatzen den bataila abian dute horiek.\nGaur egungo mapari erreparatuta, EAJ nagusitu zen duela lau urteko hauteskundeetan: 65 udalerriren gobernua izan du bere gain orduz geroztik. 42tan gehiengo osoa lortu zuen, gainera. Zinegotziei dagokienez, denera 560 eskuratu zituen. Nagusitasunari eutsiko diola iradokitzen dute apirilean egin ziren Espainiako Gorteetarako hauteskundeen emaitzek ere.\nEH Bildu da Bizkaiko bigarren indarra. 32 udal daude haren esku. Denera 392 zinegotzi ditu herrialde osoan. Apirilean, Espainiako Gorteetarako aurreko hauteskundeetan baino gehiago lortu zuen. Ikusteko dago udaletarako bozetan zer-nolako eragina duten emaitza horiek.\nBestalde, hautagaitza independenteen mende daude 13 herri. Eta PSE-EEk bi udal kudeatzen ditu: Portugalete eta Ermua.\nAzken alderdi horren inguruan gertatu ziren ezusterik handienak duela lau urte. Historikoki bereak izandako udalak galdu zituen. Bereziki deigarria izan zen Barakaldoko kasua. EAJk 72 botoren aldearekin kendu zion agintea. 30 urteko hegemoniari bukaera eman zioten jeltzaleek hala. Sestaon ere beherakada nabarmena izan zuten. Portugalete bilakatu da haien azken gotorlekua eskualdean.\nMeatzaldean ere antzekoa izan zen joera: Trapagaranen, EAJk alkatetza kendu zion 2011n boto gehien lortu zituen PSE-EEri. Eskualdeko herri guztietan jeltzaleen zerrendak lortu zuen boto gehien.\nEgoera hori irauliko den ikusteko dago. Izan ere, Espainiako Gorteetarako azken hauteskundeetan galdua zuen nagusitasuna berreskuratu zuen PSE-EEk. Lehen indarra bilakatu zen Barakaldon, Portugaleten eta Sestaon.\nElkarrekin Podemos alderdiak eta haren inguruan eratu diren plataformek eta koalizioek zer bide egiten duten ere argitzeko dago. Ahal Dugu indartsu sartu zen 2015ean. PSE-EEren beherakadaren arrazoi nagusietako bat izan zen hori. Apirileko hauteskundeetan, ordea, indarra galdu zuen, nabarmen. Hala ere, 120.599 boto eskuratu zituen. Oinarri finko bat badute Bizkaian, beraz. PPk ere beheranzko joerari eutsi dio.\nHainbat herritan lehia nagusia indar abertzaleen artean egongo da, duela lau urte gertatu zen bezala. Besteak beste, Lekeition 115 botoren aldearekin kendu zion alkatetza EAJk EH Bilduri. Alderantziz gertatu zen eskualde bereko Markina-Xemein herrian: 1979az geroztik jeltzaleen esku zegoen udala eskuratu zuen koalizio abertzaleak.\nAzken egunak dituzte denek euren proposamenak helarazteko. Eskualde guztietako herri banatan ordezkaritza duten eta hurrengo bozetara aurkeztuko diren alderdiengana jo du Bizkaiko Hitza-k. Bakoitzak dagokion herrian dituen lehentasunak eta aldatuko luketenari buruz galdetuta jasotako erantzunak bildu ditu astekariak datozen orrialdeetan.\nBi alderdi eta mundua ulertzeko bi ikuspegi, udalerri berean\nAzpiegiturei dagozkien hainbat proposamen egin ditu Zamudioko EAJk: kultur etxerako erabilera anitzeko antzoki berria; frontoia eta aldagelak berritzea edota kultur etxeko aparkaleku estalia. Bestalde, plaza aterpeduna eraikitzen “berehala” hasteko asmoa dute. Auzokideentzat oinezko bideak egokitu nahi dituzte, herria oinezkoentzat irabazi behar dela baitiote.\nHerri seguruagoa eraikitzeko beharra ikusten dute: “Lapurreten eta beste delitu batzuen aurrean segurtasuna hobetu behar da, eta horretarako baliabideak jarri behar ditugu”. Berdintasuna lortzeko “neurriak hartzen jarraitu” behar dela diote. Euskara bultzatze aldera, belarriprest jarduerak sustatuko dituzte, “ahobizi ez direnengandik euskararekiko jarrera positiboa lortzeko”.\nGizarte ekintzari buruz ere mintzatu dira. “Gizarte laguntzak beharrezkotzat dauzkate, baina “modu eraginkorrean” kudeatu behar direla deritzote. Horretarako neurri berrien beharra azpimarratu dute.\nEH Bilduk udalaren kudeaketa eredua “goitik behera” aldatu behar dela deritzo, eta herritarrek erabakiak hartzeko prozesuan “hasieratik” inplikatu behar dutela. Bere lehentasunak zeintzuk diren zerrendatu du: besteak beste, alkatearen soldata eta zinegotzien dietak murriztea. Pribatizatu diren udal zerbitzuak berriz publiko bihurtu beharko liratekeela diote. Berdintasunaren alde “politika eraginkorrak” egin behar direla aldarrikatu dute.\nGazteentzako udal etxebizitza komunitarioak bultzatu behar direla diote; eta mendekotasuna duten adinekoentzat, tutelatutako etxebizitzak, amankomuneko zerbitzuekin. Lehen sektoreko ekoizleei lagundu behar zaiela deritzote, ekoizpen ekologikoa eta jasangarria bultzatuz. Eta bertako komertzioa berpizten lagundu. Herrigunea eta auzo guztiak kontuan hartuko dituen HAPOa aldarrikatu dute.\nItsasoari begira eratutako herria, eta parte hartzailea\nProposamenen multzo bat aurkeztu du Lekeitioko EAJk herriarentzat dituen lehentasunak zehazteko. Herriko “auzoak berritzen jarraitzea” dute asmo nagusietako bat. Portua indarberritzeari ere garrantzitsu deritzo. Hori berrantolatuta, itsasoarekin lotutako jarduera ekonomikoa bultzatu nahi du. Aipamen berezia egin diote, gainera, akuikultura parkeari. Herriaren nortasuna itsasoa izanik, turismoak ere ildo horretatik joan behar duela deritzote. Turismo bulego berria egiteko asmoa iragarri dute. Bestalde, merkatariak tokiko ekonomian funtsezko beste eragile bat direla azpimarratuta, haiekin elkarlan estua izaten jarraitzeko asmoa dute.\nOngizate arloari dagokionez, gizarte babeserako neurriak hobetzen jarraitu nahi dute, “orain arte bezala”. Hezkuntza azpiegiturak hobetzeko inbertsio plana iragarri dute. Besteak beste, eskolako jolastokia estali nahi dute. Itsas kirolera zuzendutako zentro bat ere iragarri dute. Garraio publikoa hobetzeko konpromisoa hartu dute. Udako aparkaleku arazoei irtenbidea eman eta 200 aparkaleku berri sortuko lituzke alderdiak.\nEH Bilduk, berriz, uste du udalak herritarrekin batera erabaki behar duela zer egin Maderas de Lekeitio eremuarekin. Abaroa jauregian ere herri proiektu bat eratu nahiko lukete. Eta Emakumeen Etxea espazioa gauzatu.\nIrisgarritasun arazoei heldu behar zaiela diote, besteak beste, Letraukua auzorako alternatibak aztertuz. Hezkuntza kontseilua izeneko bilgunea eratu nahi dute, hezkuntza ikuspegi askotarikoen arteko topagunea izateko. Bestalde, herritik lanean jarraitzeko asmoa dute, presoak etxeratzeko, independentzia lortzeko eta politika sozialak garatzeko. Azkenik, herritarrak “benetan protagonista” izatea nahi dute. Helburu horretara bidean, udal politikak Lekeitioren alde lanean ari direnen zerbitzuan jarriko lituzketela ere esan dute.\nAzpiegituren iragarpena eta adostasun eskea, aurrez aurre\nEusko Abertzaleak eta EAJ koalizioan aurkeztuko dira aurten ere Gernika-Lumon. Bizkaiko Hitza haien iritzia zuzenean jasotzen saiatu da, beste alderdiekin egin duen bezala, baina ez du lortu. Beraz, kanpainarako egindako adierazpenak jaso ditu. Informazio horren arabera, ekonomia, kultura eta kirol arloetako garapena dituzte ardatz nagusi. Besteak beste, Tiloetan erabilera anitzeko espazio bat egingo dutela iragarri dute. 18.560 metro koadro izango ditu, eta kontzertuak, azokak eta antzekoak antolatzeko lekua izango da. Pasealekuko eskola zaharretan udal liburutegi berria egiteko eskaerari helduko diotela ere esan dute.\nHorrez gain, Urbietako instalazioak handitzeko asmoa dute. Padel pistak egin nahi dituzte. Eta Zeharreta eta Mestikabasoko saskibaloi kantxak estali. Santanape kiroldegia handitzeko diseinua egingo dutela esan dute.\nLehen sektorea indartu beharrari aipamen berezia egin diote. Horretarako merkatua hobetzeko proiektua iragarri dute. Eta bertako merkataritza sustatzeko kontzientziazio jarduerak iragarri dituzte.\nEH Bilduk “epe luzerako herri proiektu” baten beharra aldarrikatu du. Lehentasunak adosteko eta azpiegitura handiak egiteko “adostasuna” behar dela dio. Historia nola oroitu eta nola kontatuko duten adosteari ere oso garrantzitsu deritzote. Bide horretan, udalaren eta herritarren artean “dagoen arrakala sakona ixten” lan egiteko asmoa dute. “Informazioa, berdintasuna, objektibotasuna, elkarlana eta herri proiektu partekatua izango dira gobernantzaren ardatzak”.\nEgungo gobernuaren eredua “agortuta” dagoela deritzote. “Despotismo” zantzuak salatu eta “klientelismoan oinarritutako gobernantza eredua” bukatu behar dela diote. “Udaletxearen ateak guztiontzat zabalik izango dituen gobernu bat behar du Gernika-Lumok”.\nHerritarren beharren neurriko herria denen ahotan\nGetxoren hiri antolamendurako plan orokor berria nabarmendu du lehentasunen artean bertako EAJk: “Getxo berritzailea, iraunkorra, lagunkoia, osasungarria, berdea eta emakumeen eta gizonen neurrikoa: etorriko diren belaunaldiek etorkizun hobea izatea erraztuko duena”. Proposamen zehatzei dagokienez, hona horietako batzuk: Faduran kirol parke berria egitea; belaunaldien arteko zentro berritzaile bat Erromon, edota Muxikebarri arte, kultura eta kongresuetarako zentro berria. Espazio natural berri bat iragarri dute, gainera, metroko trenbideen alde bietan eta Aiboako geltokiaren inguruan. Horrez gain, mugikortasun plan berri bat planteatu dute, aparkalekuekin, bidegorri sarearekin eta TAO espres sistemarekin.\nAparkaleku arazoentzako irtenbidea proposatu du PPk ere. 1.500 leku ahalbidetuko lituzkete: egoiliarrentzat, erosketak egitera doazenentzat eta langileentzat bereizita. Auzoak konektatzeko bi autobus linea planteatu dituzte, eta segurtasuna areagotzeko udaltzain gehiago eskatu.\nGuk Getxo plataformarik ez da aurkeztuko aurten. Horren ordez, Elkarrekin Podemos eta Guk izango dituzte aukeran hautesleek. Lehenengoari dagokionez, auzoak indartu nahi dituzte, garraio publikoaren bidez, plazak biziberrituz eta bertako merkataritza babestuz. Elkarbizitza sustatu nahi dute, besteak beste, adinekoen eskubide sozialak blindatuz eta emakumeen etxea sustatuz. Alokairu soziala eta herritarren parte hartzea bermatzea dira lehentasunetako beste batzuk.\nGuk plataformari dagokionez, inbertsio soziala lehenetsi dute. Adinekoentzako arreta eta zaintza gehiago agindu dute: “Hiru zentro integral eta zaintzaren arkitekturaren proiektu soziala eta instituzionala sortuko ditugu”.\nGetxo feminista eta euskalduna eraiki nahi du EH Bilduk. Hirigintzan, “eraikuntza masiboa” gelditu nahi du, eta alokairu soziala bultzatu. Landa eremuak eta berdeguneak babesteko lan egingo du. Herri bizia nahi dute, “lo egiteko” eredutik harago: dendariekin eta herri mugimendu indartsuekin. Udalak parte hartzaileagoa izan behar duela nabarmendu dute.\nGazteek alde egin ez dezaten, 2009an EAJri planteatu zion etxebizitza planarekin jarraitzeko asmoa azaldu du PSE-EEk. Alokairu sozialeko 104 etxebizitza berri proposatu ditu. Nagusien zahartze aktiboa bultzatuko dute, eta mendekotasunari aurre egiteko “kalitatezko baliabideak denentzat”. Aparkalekuen arazoa konpontzeko TAO sistema egokitzea eta 640 aparkaleku berri proposatu ditu.\nPopulazio zaharkituak kezkatzen du Herritarrak alderdia. Udal zerbitzu hobeak proposatu ditu haientzat. Seme-alabak izan nahi dituzten herritarrentzat laguntza gehiago nahi ditu. Aparkaleku gehiago proposatu dituzte, eta segurtasuna bermatzeko, baliabide gehiago udaltzainentzat.\nHerritarren bizi kalitatea hobetzeko neurriak aztergai\nEskualdeko “aitzindaritza indartu” nahi du Durangoko EAJk, eskualdeko jarduera ekonomikoa eta herriguneko merkataritza zerbitzuak sendotzeko. Horretarako sustapen ekonomikorako zentroa sortu nahi dute. Landako erakustazoka eta Merkatu plaza bultzatu nahi dituzte, bisitariak eta kalitatezko enplegua sortuko lukeen jarduera erakarriz. Espazioen sare berdea iragarri dute, herrian dauden parkeak konektatuz, eta bidegorriak eta ibilbideak lotuz. Parke berri eta zabalagoak sustatuko dituzte. Besteak beste, trenbidea zegoen eremua oinezkoentzako eta bizikletentzako ibilbide bihurtuko dutela esan dute. Bestalde, etorkizuneko mugikortasun jasangarrian eredugarri izan nahi dute, oinezkoak eta txirrindulariak lehenetsita, garraio publikoaren osagarri gisa.\nHerritarren osasuna eta tren geltoki zaharreko bost etxebizitza dorreen proiektua geratzea ditu lehentasun EH Bilduk. Airearen kutsadura murrizteko neurriak hartu behar direla deritzo, “enpresekin eta herritarrekin lan eginez”. Herriko osasun zerbitzuak hobetu behar direla uste dute. Herriaren sarreretan disuasio aparkalekuak jartzea proposatu dute, aparkaleku arazoak konpontzeko. Udala herritarrei gerturatzeko neurriak proposatu dituzte. Auzoetako errealitatea udalera iristeko neurriak iragarri dituzte. Gainera, herri galdeketak, aurrekontu parte hartzaileak eta kontseilu sektorialak sustatuko dituzte.\nHerriaren Eskubideak adin eta auzo guztietako pertsonentzat Durango berdea, bizia, gardena, inklusiboa eta feminista izatearen alde egingo du lan. Aire kalitatea hobetzeko neurriak eta osasun zerbitzuak areagotzeko beharra azpimarratu dute. Udal gobernuaren kudeaketa aldatu nahi dute: “Erabakiak guztion artean hartu behar ditugu, eta, horretarako, gardentasun eta informazio zehatza eman behar dugu”. Puntu beltzak desagerraraziko dituztela esan dute, eta erabili gabe dauden eraikin publikoak herriaren esku jarri.\nIndustria, enplegua eta agenda soziala nabarmendu ditu PSE-EEk, lehentasunen artean. Herriak industria berriak erakarri behar dituela deritzo: teknologia aurreratuen industriak, 4.0koak eta jasangarriak. Bertako ekintzaileen aldeko apustua ere egin dute. Gazteentzako jarduerak iragarri dituzte, eta adinekoentzat, zahartze aktiborako politikak. Bestalde, esan dute genero indarkeria erauzi arte atsedenik ez dutela hartuko. Horrez gain, etxebizitza soziala bultzatzeko alokairua sustatuko dute. Udal “irekiagoa” aldarrikatu dute.\nHerritarren segurtasuna bermatu nahi du PPk, oinezko udaltzain kopurua areagotuta. Enpresak eta autonomoak babestu nahi dituzte, herrian aberastasun handiagoa sor dezaten. Bestalde, umeentzako guneei dagokienez, Ezkurdi eta Tabira parkeak estaliko lituzkete, eta Landako guneari onura handiagoa atera nahi diote. Durangarren bizi kalitatea hobetzeko baldintzak ezartzeko azterketa bat proposatu dute.\nOngizatea eta segurtasuna, ardatzetako batzuk\nBarakaldok “hiri eroso izaten jarraitzeko” lan egingo du EAJk. Herritarren segurtasuna eta bizi kalitatea bermatzeko konpromisoa hartu dute jeltzaleek. Auzoek konektatuta jarraitzeko eta irisgarritasun arazoak desagerrarazten jarraitzeko lan egingo dutela diote. Burtzeña eta Lutxana berria eraldatzen hasteko pausoak eman ostean, auzoek merezi duten garrantzia har dezaten lanean jarraitzeko asmoa azaldu dute. Desberdintasunak bukatu eta lehen eta bigarren mailako auzorik ez egotea nahi dute.\nPSE-EEk hiri segurua eta garbia nahi du, kalitatezko zerbitzuekin auzo guztietan. Udal autobusa auzo guztietara eramango dutela diote. Herritarren arretarako hiru bulego irekitzeko asmoa dute, eta komisaria berritzekoa. Gizarte zerbitzu moderno hurbilagoak nahi dituzte. Gazteen emantzipaziorako politikak indartuko dituztela esan dute, lan duin bat eta etxebizitza lortzeko laguntzak handituta. Adinekoentzat zahartze aktiboa eta osasuntsua proposatu dute.\nEH Bilduk jendearen beharrei eman nahi die erantzun, “ezkerretik egindako eta pertsonak erdigunean jarriko dituzten politiken bidez”. Udalak parte hartzea bultzatu behar duela diote, “Barakaldo etorkizunean bertako hiritarrok erabakiko duguna izan behar delako. Ezin da eraikuntza enpresen edo kapital pribatuen mesedetan egon”. Zerbitzu publikoen pribatizazioa amaitu eta herritarren interesak lehenetsi behar direla uste dute. Kudeaketa eredu desberdina proposatu dute, jendearen beharrak aintzat hartuko dituena etekin ekonomikoen ordez.\nIrabaziren ustez, ingurune sozioekonomikoak eskaintzen dituen lan baldintzak ez du bermatzen gizarte bazterketa arriskutik atera ahal izatea. Udala “enplegu duinaren ardatz” bihurtu nahi dute. Horretarako, etxeko laguntza, hondakinen bilketa eta halako zerbitzuak udalak hartu behar dituela diote, eta azpikontratatzen direnei gizarte klausula berriak jarri. Guztiz beharrezkotzat jo dute tokiko merkataritzaren aldeko apustua egitea ere.\nEnplegua, segurtasuna, emakumea, kirola, auzoak eta familia dira PPren lehentasunak. Besteak beste, enplegu plan estrategikoa garatuko dutela esan dute. Berdintasunaren aldeko politika aktiboak agindu dituzte. Hiri seguruagoa eskatu dute.\nOrdezkaritza duten bi alderdiek gazteak dituzte ardatzetako bat\nSei ardatzetan laburbildu ditu EH Bilduk Igorrerako dituen lehentasunak: gazteak, hezkuntza, parte hartzea, herri basoak, enplegua eta etxebizitza. Gazteekin parte-hartze prozesu bidez landutako gaztelekua eraikiko dute. Bizikidetza arazoak bukatzeko tresna iruditzen zaie.\nBestalde, hezkuntzak arduratuta, eskola handitu ondoren, bertako agenteekin batera diseinatutako patioa eraikitzeko konpromisoa hartu dute. Parte hartzea bermatzeko denen ahotsa entzungo dutela diote.\nBasoen iraupenerako arriskuei aurre egiteko basoak erosi eta bertako espezieak landatuko dituztela esan dute. Enplegua sustatzeko, Beharbide, Errota eta halako proiektuak bultzatzeko asmoa dute. Industrialdea txukundu nahi dute, enpresak erakartzeko.\nEtxebizitza eskubidea bermatzeko bi aukera planteatuko dituzte: alokairuetarako diru laguntzak eta etxebizitza sozialak.\nBestalde, “pertsonak” dira Igorreko EAJren lehentasun nagusia. “Pertsonen bizi kalitatea izango da gure ardatza”, adierazi dute. Igorre bizitzeko, lan egiteko eta disfrutatzeko herri bihurtu behar dela sinetsita daude. Horretarako aukera handiak daudela uste dute, gainera. Programan jaso dituzten proiektuetako batzuk aipatu dituzte: besteak beste, uda sasoian erabiltzeko estali gabeko igerilekuak agindu dituzte.\nAuzoei begira jarrita, horien arteko komunikazioa ere hobetu gura dute. Horrez gain, wifi sarea auzoetara helarazteko konpromisoa hartu dute. Gazteentzako urteko programazioa zabaltzeari ere beharrezko deritzote. Azkenik, segurtasunari egin diote aipamen.\nAzken lau urteetan udalaren egunerokoa zein den ikasi dutela diote, eta, kudeaketa egokia eginda, arazoak eta hutsuneak hobetzeko aukera handiak dituztela uste dute.\nHerritarren enpleguak kezkatzen ditu hautagai guztiak\nLau ardatz dituzte EAJren Balmasedarako lehentasunek. Zerbitzu publikoak hobetzeko lan egingo dute, batetik. Bestetik, herria zaharberritzeko asmoa azaldu dute. Ekonomiaren garapen iraunkorra, enplegua eta trebakuntza lantzeko eta hiribilduaren izaera soziala indartzeko konpromisoa ere hartu dute. Horrez gain, Balmaseda eta Enkarterri eskualdea orokorrean ekonomikoki gero eta egoera hobean daudela uste dute, eta joera horri eusteko erronka jarri dute.\nCLI hautagaitza independenteak herritarren parte hartzea sustatu nahi du. Gardentasuna eskatu du. Ekonomia garapen iraunkorra eta enplegua nahi ditu herriarentzat eta eskualdearentzat. “Ez dugu izan nahi lo-hiri bat”. Parte hartzerako araudia ezarri nahiko lukete, herritarren iritzia jaso eta udal jarduera zaintzeko. Lehen sektorea, gizarte eta osasun arloko zerbitzuak, enpresa txiki espezializatua eta turismoa barnean hartzen dituen enplegu mahaia osatzea proposatu dute. Kalitatezko garraio publikoa aldarrikatu dute, eta etxebizitza duina izateko eskubidea, besteak beste.\nEH Bilduk udal parte hartzaileagoaren eta gardenagoaren aldeko apustua plazaratu du. Herritar guztiek lanerako, etxe bat izateko eta duintasunez bizi ahal izateko baliabideak izateko lan egingo dutela esan dute. Horrez gain, arnasgune bat proposatu dute Fabio zegoen eremurako, eta Horcaitas kultur etxe bihurtu nahi dute.\nPSE-EEk langabeziaren aurka jardutea ezarri du eginbehar nagusi. Langabezia norbanakoaren porrota ez baizik porrot kolektiboa dela sinetsita, langabeen autoestimua berreskuratzea dute lehentasun; bereziki, iraupen luzeko langabeena. Udala gazteak lan merkatuan murgiltzeko baliabidea izan daitekeela diote. Haien ustez, alderdiek kontuan hartu behar dute erabaki eta ekintza bakoitzak eragina duela gizartean eta herritarrengan.\nLangabezia tasa handiari aurre egiteko neurririk egokienen bila\nPertsona ardatz duten lehentasunak dituela adierazi du Basauriko EAJk. Horretarako, besteak beste, enplegua sortzeko neurriak babesteko asmoa azaldu dute. Gizarte ongizateari erreparatuta, adinekoak, emakumeak, haurrak eta beharrizana duten pertsonak izan dituzte gogoan. Auzoak modernizatu beharra ere azpimarratu dute, “bizilagunen egunerokoan eragin zuzena dutelako”.\nEnplegua da PSE-EE alderdiarentzako lehentasun nagusia. Enpresa berriak Basaurin finkatzeko baldintzak sortu behar direla diote. Hutsik dauden lur eremu apurrak lanpostuak sortu nahi dituzten enpresen esku uzteko neurriak proposatu dituzte. Etxebizitzen prezioen ondorioz gazteek herria utzi behar ez izateko hiri antolamendurako plan orokorra egokituko dutela agindu dute.\nEnpleguarekin kezkatuta azaldu da EH Bildu ere. Kalitatezko lan baldintzak bermatu eta enplegu berriak sortuko dituen jarduera ekonomikoa erakartzeko asmoa azaldu dute. Herria eraberritu eta irisgarritasuna eta mugikortasuna hobetzeko neurriak agindu dituzte. Politika egiteko era aldatu behar dela deritzote, parte hartzea sustatuta eta gardentasuna areagotuta.\nBasauri Bai koalizioa Elkarrekin Podemos moduan aurkeztuko da aurten. Kalitatezko enplegu egonkorra sortzeko asmoa azaldu dute. Udalaren kontratuetan klausula sozial eta feministak bultzatzeko proposatu dute. Irisgarritasuna eta garraio eta mugikortasun jasangarria bultzatuko dituzte. Enpresa txikiak eta merkatariak babestu beharra azpimarratu dute.\nLangabezia tasa handiak kezkatuta, kontratu berriak egiten dituztenentzako pizgarriak iragarri ditu PPk. Basauriko langabeak hartzen dituztenentzako laguntza ekonomikoak agindu dituzte. Horrez gain, zergak murriztuko lituzketela adierazi dute.


1960KO MOSKUKO 81 ALDERDI KOMUNISTA ETA BEHARGINEN BILTZARRA (ENVER HOXHA) | Aurrera langileria\nAlderdi komunista eta beharginen Biltzar honek garrantzia historikoa du nazioarteko mugimendu komunistarentzat, nazioarteko egoera politikoaren azterketa xehea egiten duelako, gure bidean ikusi izan ahal diren arrakasta eta akatsen balantzea egiten duelako eta sozialismoaren, komunismoaren eta bakearen aldeko arrakasta berriak lortzeko hemendik aurrera jarraitu beharreko ildoa era argiagoan zehaztera laguntzen digulako.\nEremu sozialistaren izatea, Sobietar Batasuna buru duena, egun errealitatea da. Mugimendu komunista orokorrean, hedatu, indartu eta beratu da. Mundu osoan alderdi komunista eta beharginak gizateria sozialismora eta bakera aurrera zuzentzen duen sekulako indarrean bihurtu dira.\nJada prestatutako adierazpen-proiektuan ere azpimarratzen denez, gure eremu sozialista inperialista baino boteretsuagoa da. Sozialismoa egun bakoitzean indartzen eta hazten da, inperialismoa ahultzen eta usteltzen den bitartean. Prozesu hau azkartu beharra dugu indar eta bitarteko guztiz mobilizatuz, eta hau soilik lortuko dugu marxismo-leninismoari era tinkoan eta fidelean men egiten badiogu eta era zuzenean ezartzen badugu. Aurkako kasuan prozesu hau balaztatuko genuke etsai ankerren aurrean gaudelako, iparramerikarraz gidatutako inperialismoa gisa, garaitu eta suntsitu behar ditugunak.\nGuk bakea maite dugu, inperialismoak maite ez eta hirugarren mundu-gerra baterako prestatzen den bitartean. Energia guztiez borrokatu behar dugu beste mundu mailako gerra-pizte bat ekiditeko eta mundu osoan bake justu eta demokratiko batek garaitzeko. Helburu hau lortuko dugu inperialismoa armagabetzera behartzen dugunean. Inperialismoak ez ditu armak utziko bere borondate propioz. Halako gauza batean sinestea norbere buruari eta gainontzekoei iruzur egitea da. Ondorioz, inperialismoari eremu sozialistaren itzelezko potentzia ekonomikoa, militarra, morala, politikoa eta ideologikoa aurre ipini behar diogu, mundu osoko herrien indar batuen aldi berean, inperialistak prestatzen ari diren gerra bitarteko guztiez ekiditeko.\nAlbaniako Lanaren Alderdiak ez dio bere herriari ezkutatu eta ez dio ezkutatuko egungo egoera inperialismoak bakeaz irrikaz dagoen gizateriarentzat ordezkatzen duen mehatxua. Ziurtatu dezakegu herri albaniarrak, gerra gorroto duenak, ez dela bere Alderdiaren bidezko jarrera honengatik izutu, ohartarazia izatean ez dela ezkortasunean erori, eta ez dela sozialismoaren eraikuntzan geratu ezta ere. Bere etorkizuna argi ikusten du eta konfiantza osoz lan egiten du, beti zelatari egonez eta esku batean pikotxa eta bestean fusila mantenduz.\nGure ikuspuntua da inperialismoak, iparamerikarraz gidatuta, errukirik gabe ezagutzera eman behar dela, politikoki eta ideologikoki, eta inoiz ez da inperialismoari lausengua edo balakua baimendu behar, ezta ospea ematea ere. Inperialismoari ez zaio printzipioen kontzesio bat bera ere egin behar. Gure aldeko taktiko eta konpromisoek, onargarriak izateko, gure kausa lagundu behar dute eta ez etsaiarena.\nBegira ditzagun gertakariak aurrez aurre. Munduko inperialismoak, iparamerikarraz destakamendu erasokorrena gisa gidatua, bere ekonomia gerraren prestatzera bideratzen du, hortzetaraino armatzen da. Inperialismo iparamerikarra Bonn-en Alemania, Japonia eta bere aliatu eta satelite guztiak mota guztietako armaz hornitzen ari da. Hitzarmen militar erasokorrak antolatu eta hobetu ditu, eremu sozialistaren lau alboetan base militarrak ipini ditu eta ipintzen ditu. Arma nuklearren armategia areagotzen ari da, desarmatzea eta froga nuklearren bertan behera uztea ukatzen ditu eta masa-sarraski asmakizun berrietan su eta gar lan egiten du. Zergatik egiten du guzti hau? Akaso ezkontza baterako prestatzen al da? Ez! Aitzitik, gerra prestatzen du gure aurka, sozialismoa eta komunismoa suntsitzeko eta herriak menperatzeko xedeaz.\nAlbaniako Lanaren Alderdiaren aburuz, beste era batean mintzatzea eta pentsatzea amets egitea eta gainontzekoei iruzur egitea litzake. Ezingo genuke geure burua komunista deitu bizitzaren ezbeharrek beldurtzekotan. Geuk, komunistok, gerra gorroto dugu, komunistok inperialismo iparamerikarrak azpilanean prestatzen dituen deabruzko gerra-planekin amaitzeko amaierara arte borrokatuko dugu, baina inperialismoak gerra deklaratzen badigu, behin betiko kolpea emango diogu lurrazaletik erraztua izatea eraginez.\nZein ondorio atera behar ditugu guzti honetatik? Albaniako Lanaren Alderdiak uste du inperialismoak, iparamerikarra lehen buruan, ez dela ez azalez, ez ilajez, ez naturaz aldatu. Erasokorra da eta izaten jarraituko du letagin bat bakarrik geratzen bazaio ere. Bere natura erasokorraren ondorioz mundua beste gerra batera bultzatzeko gai da. Horregatik, Idazketa Batzordean azpimarratzen genuen bezala, soilik sozialismoaren garaipena mundu osoan edo Lurreko herrialde gehienetan, mundu mailako gerra-piztea egongo ez denaren berme osoa izango dela herriei azaltzeko beharra nabarmendu genuen.\nGehiegi eztabaidatzen da baterako existentzia baketsuaren arazoari buruz, eta badira Txina Herrikoiak eta Albaniak baterako existentzia baketsuari aurka egiten diotela bezalako zentzugabekeriak baieztatzen dituztenak. Nire iritziz, ikuspuntu kaltegarri eta oker horiek behin eta betiko baztertuak izan behar dira. Ezin da egon Estatu sozialistarik, ezin da benetako komunistarik egon baterako existentzia baketsuaren, bakearen aurka dagoenik. Lenin handiak ezarri du, lehen aldiz, sistema sozial desberdineko herrialdeen baterako existentzia baketsuaren printzipioa behar objektibo gisa munduan aldi berean herrialde sozialistak eta herrialde kapitalistak diren bitartean. Gure Lanaren Alderdiak, Lenin-en printzipio handi honi fidel, beti pentsatu izan du eta pentsatzen jarraitzen du baterako existentzia baketsuaren politikak herri guztien funtsezko interesei erantzuten diela, sozialismoaren kokapenak neurri handiagoan indartzearen helburuari erantzuten diola; horregatik, Lenin-en printzipio hau gure Estatu herrikoiaren kanpo-politikaren oinarrian dago.\nAurkako bi sistemen arteko baterako existentzia baketsuak ez du esan nahi, egungo berrikustzaileek nahi duten eran, klase-borrokari uko egin behar diogunik. Aitzitik, klase-borrokak jarraitu behar du, eta gero eta gehiago indartu behar da inperialismoaren aurkako, ideologia burges eta berrikustzailearen aurkako borroka politikoa. Inperialismoari printzipioen inongo kontzesiorik egin gabe baterako existentzia baketsu leninista ezartzeko borrokatzen den aldi berean, neurri handian garatu behar da klase-borroka herrialde kapitalistetan, hala nola herri kolonial eta menpekoen nazio-askapen mugimendua.\nGure ikuspuntuaren arabera, herrialde kapitalistetako alderdi komunista eta beharginek baterako existentzia leninista ezartzeko borrokatu behar dute haien herrialdeen, oraindik sistema kapitalistaren menpe, eta gure herrialde sozialisten artean. Baina beren egitekoa ez da honekin amaitu. Herrialde horietan klase-borroka garatu, hazi eta indartu behar da, eta masa langileek, herrialde bakoitzeko proletalgoaz gidatuta beren alderdi komunista buru eta munduko proletalgoarekin aliantzan, inperialismoari bizitza jasanezina egin behar diote, bere ekonomiko- eta gerra-baseak suntsitu, indarrez eskuetatik indar ekonomikoa eta politikoa kendu, eta bere botere zaharraren deuseztatzera bideratu, herriaren botere berria ezarriz. Hau bortizkeriaren bidez ala bide baketsu eta parlamentariotik lortuko dute?\nAuzi hau argi zegoen, Jruschov burkideak debalde mordoilotu zuen hogeigarren kongresuan eta oportunistek gozo izatera iristeko punturaino egin zuen. Zergatik parodiatu, egin zen bezala, Lenin-en tesi gardenak eta Urriko Iraultza Sozialista? Albaniako Lanaren Alderdiak beti auzi honen inguruko Lenin-en irakaspenen ulertze garbia izan du eta haiei fidel mantendu da. Orain arte ezein herrik, ezein proletalgok eta ezein alderdi komunista edo beharginak eskuratu du boterea odolik gabe eta bortizkeriarik gabe.\nBurkide batzuk errealitatetik aldentzen dira boterea odolik gabe eskuratu dutela nahi izatean, Armada Sobietar loriatsuak Bigarren Mundu Gerran haiengatik odol-ibaiak erion dituenean.\nAuzi honi dagokionez, gure Alderdiak uste du bi bideentzat prestatu behar garela eta ongi egin, funtsean bortizkeriaren bidezko botere-hartzerako, zentzu honetan ondo prestatzen bagara beste posibilitateak ere arrakasta aukera handiagoak dituelako. Burgesiak sermoia botatzen utz zaitzake gero kolpe faxista eman eta zu likidatzeko, eta hori dena ez txoke-koadroak, ez lan klandestinoa, ez non ezkutatu eta lan egin, ez borroka-bitartekoak prestatu ez izanaren emaitza gisa. Zorigaiztoko jazoera hau saihestu behar dugu.\nOinarrizko garrantzizko arazo politiko askotan, gure eremu sozialista osatzen duten herrialde sozialistek ikuspuntu berberak izan dituzte eta dituzte. Baina, elkarrekiko argibide-eskaerak araua ez osatzeagatik, maiz ikusi da gure eremu sozialistako Estatuek iniziatiba politkoak hartzen dituztela eta hasiera batean ez gaude askotan eremu honetako beste Estatu batzuei eragiten dieten iniziatibak hartzearen aurka. Iniziatiba hauetako batzuk ez dira bidezkoak, bereziki Varsovia-ko Itunaren kide direnengatik kolektiboki hartu behar zirenak.\nGaldetu daiteke ea bonba atomikoaren edukitzeak eta hartaz baliatzeko aukerak Txinari eskubide horiek lortzen ahalbidetuko liokeen, Amerikako Estatu Batuen arren. Ez, Txinak ez du inoiz arma hau erabiliko erasotuak ez bagara odolean oldartzea eta gerra daramatenengatik. Sobietar Batasunak bonba edukiko ez balu, inperialismoak beste modu batean hitz egingo luke berarekin. Inoiz ez gara lehenak izango arma nuklearrak erabiltzen, gerraren aurka gaude, suntsitzeko prest gaude, baina bonba behar dugu gure burua defendatzeko. Beldurrak mahastiak godetzen ditu, dio gure herriak. Beharrezkoa da inperialistek beldur izan gaitzaten, beldur asko izan gaitzaten ere.\nOrain Bukaresteko Bileraren auzian gelditu nahi gara, zeinetan, jakina denez, gure Alderdiak ez zuen bere iritzia eman Sobietar Batasuneko Alderdi Komunistaren eta Txinako Alderdi Komunistaren artean atera diren desadostasunen inguruan, ordutik alderdi komunista eta beharginen ordezkarien Biltzar honetan egiteko eskubidea gordez. Hartan, burkide sobietarrek eta alderdi senideetako burkideek Albaniako Lanaren Alderdia irudikatu daitekeen orotaz salatu zuten, baina inori ez zitzaion otu une batez hausnartzea eta bere buruari galdetzea zergatik Alderdi horrek hartu zuen korronteari aurkako halako jarrera, zergatik Alderdi horri, amaierara arte marxismo-leninismoari eta Moskuko Deklarazioari fidel mantendu dena, ustekabeko eran “marxismo-leninismoaren eta Moskuko Deklarazioaren” aurka egoteaz salatua zen, eta zergatik Alderdi hori, Sobietar Batasunari eta Sobietar Batasuneko Alderdi Komunistari hain estuki lotua, Sobietar Batasunaren zuzendaritzaren aurka ipintzen zen bat-batean.\nBere helburua nazioarteko mugimendu komunistak Txinako Alderdi Komunista kondenatzea lortzea zen, funsgabeko eta existitzen ez ziren akats eta hutsak egotziz. Hau da Albaniako Lanaren Alderdiaren Erdiguneko Batzordearen erabateko uste osoa, gertaeren ikasketan oinarritua, jada Albaniako Lanaren Alderdiak eskura dituen material sobietar eta txinatarretan oinarrituz, nazioarteko egoeraren bilakaeraren eta Sobietar Batasuneko Alderdi Komunistaren eta Txinako Alderdi Komunistaren kokapen ofizialen azterketa zorrotzaren oinarrituz.\nBurkide sobietarrak beren ildo eta taktikaren zuzentasunaz ziur bazeuden, zergatik ez zuten bilera hori garaiz antolatu desadostasun horiek ebazteko? Akaso plazaratutako auziak hutsalak al ziren, adibidez I. V. Stalin-en kondena, Hungariako kontrairaultzaren auzi garrantzitsua, boterea eskuratzearen formena bezala, era berean so garrantzitsuak ziren geroago atera ziren beste auzi asko aipatu gabe? Ez! Ez ziren hutsalak.\nOnartu al daitezke alderdi batean beste batek bere batasuna apurtzeko, eta alderdi horretako edo beste edozein Estatuko zuzendaritza uzkailtzeko helburuz bultzatutako subertsio-ekintzak? Inola ere ez! Buru sobietarrek Stalin burkidea “beste alderdien aferetan sartzeaz eta besteei Alderdi Boltxebikearen ikuspuntuak ezartzeaz” salatu zuten. Frogatu dezakegu Stalin burkideak ez zuela inoiz gurekin halako ezer egin, une guztietan herri albaniarrari eta Albaniako Lanaren Alderdiari marxista handi baten gisan bideratu baitzen, internazionalista eredugarri gisa, herri albaniarraren burkide, anai eta adiskide zintzo gisa. 1945en, herri albaniarra gose pasatzeko arriskuan zegoenean, Stalin burkideak herri sobietarrari zuzendutako zerealez kargatutako ontziek norabidez aldatzea agindu zuen, orduan haien eskasia ere pairatzen zuena, berehala kargamentua herri albaniarrari bidaliz. Ostera, egungo zuzendaritza sobietarrak jada aipatutako egintza doilorrak egitera ausartu da.\n1957ko Moskuko Deklarazioak, aurkeztu zaigun adierazpen-proiektua bezala, azaltzen dute berrikuspentasunak osatzen duela arrisku nagusia nazioarteko mugimendu komunista eta beharginean. 1957ko Moskuko Deklarazioan arrazoi osoz azpimarratzen da berrikuspentasunaren barne-iturria eragin burgesaren existentzia dela, inperialismoaren presioaren aurreko kapitulazioa bere kanpo-iturria den bitartean. Praktikak erabat baieztatu du egungo berrikuspentasuna bitarteko guztien bidez saiatu dela gure doktrina handiari, marxismo-leninismoari, ospea kentzen eslogan sasi-marxistez eta sasi-iraultzailez mozorrotuz, “zahartua” eta garapen sozialari desegokia deituz.\nMarxismo sortzailearen eta baldintza berrien esloganaren atzean ezkutatuz berrikustzaileak saiatu dira, alde batetik, marxismo-leninismoa bere izpiritu iraultzailez gabetzen eta sozialismoarengan behargin-klasearen eta herri langilearen konfiantza itzaltzen, eta bestetik, inperialismoa edertzen eta otzan eta baketsu gisa aurkezten saiatu da.\nMoskuko Biltzarretik igarotako hiru urteek osoki baieztatu dute egungo berriskustzaileak ez direla mugimendu komunistaren eta sozialismoaren eremuaren zatitzaileak besterik, inperialismoaren morroi fidelak eta sozialismoaren eta behargin-klasearen etsai amorratuak.\nEsan da I. V. Stalin berrikustzaile jugoslaviarren inguruko hautematean eta haiekiko hartutako jarrera larriagotzean erratu zela. Gure Alderdia ez da inoiz halako ikuspuntuarekin ados egon eta denborak eta praktikak aurkakoa erakutsi dute, guri arrazoia emanez. Stalin-ek berrikustzaile jugoslaviarrek ordezkatzen duten arriskuaz oso hautemate zuzena egin zuen eta auzi hau bere sasoian eta bide marxistatik konpontzen ahalegindu zen. Garai hartan Kominform-a organo kolektibo gisa bildu zen eta, behin talde titoistari mozorroa kenduta haren aurkako borroka tinkoa eraman zen. Eta denborak erakutsi du eta erakusten ari da ekintza hori bidezkoa eta ezinbestekoa zela.\nKominform-ak Tito-ren taldearen aurka hartutako erabakien inguruan, Albaniako Lanaren Alderdiak ez ditu hartzen Stalin burkideak pertsonalki hartutakoak bailiran, baizik eta bere parte ziren alderdi guztienak. Eta ez soilik alderdienak, Kominform-aren parte, baizik eta hartan parte hartzen ez zuten alderdi komunista eta beharginenak ere. (…)\n(…) Eta auzi hau, Jruschov burkideak ezin zuen eta ez zuen baimenik bera bakarrik eta bere nahiera konpontzeko. Baina hala egin zuen eta berak berrikustzaile jugoslaviarrekin harremanetan biraketa bere Belgradera bidaiarekin erlazionatu zuen. (…)\nBelgradeko taldea ez zen murriztu gu propaganda bidez borrokatzera, baizik eta jarraitu zuen bere espioitza- eta subertsio-ekintzekin, konplotekin, talde armatuen igorpenarekin gure herrialdera, bere burua 1948 aurretik baino are aktiboago erakutsiz. Guzti hau gertaeren bidez dago dokumentatua. Baina zorigaitza da, alde batetik Albaniako Lanaren Alderdiak berrikustzaile jugoslaviarren eraso gogor eta atergabekoez defendatu behar zela, eta bestetik, gure Alderdiaren printzipio-kokapen higiezina, marxista-leninista, berrikustzaile jugoslaviarrekiko zuzendari sobietarrek eta beste alderdi komunista eta beharginetakoek hartutako jarrera adostailearekin kontraesanean zegoela.\nGorago laburki gerra bitartean, haren ondoren eta 1948tik geroztik, gure Alderdiaren eta gure herriaren aurkako berrikustzaile jugoslaviarren maneiuak gogorarazi nituen, baina Hungariako kontrairaultzari aurreko aldian geratuko nahiz pixka batean, eragile jugoslaviarren lana izan zena. Belgradeko talde traidoreak kontrairaultzaren antolakuntzari ekin zion Albanian ere. Gure Alderdiak berrikustzaile jugoslaviarrekin “adiskidetzearen dantzan” sartzearen akatsa egin izan balu, 1955tik geroztik aldarrikatzen zenez, orduan herri-demokrazia Albanian ibaiak eramango zukeen, eta gu albaniarrok ez geundeke gaur areto honetan, oraindik gure mendietan borrokatzen baizik.\nTito-k kontrairaultza Albanian hungariarrarekin bateratzea xede zuen. Sobietar Batasuneko Alderdi Komunistaren XX. Kongresua eta gero, gure III. Kongresua egin behar zen. Eragile jugoslaviarrek aukera egokitzat jo zuten zuzendaritza albaniar “temati eta stalinista” uzkailtzeko eta 1956ko apirilean Tiranako hirian egindako Alderdiaren Batzarrean aurkitu zen eta zanpatu zen konplota antolatu zuten. Konploteko parte-hartzaileek merezi zuten zigor gogorra jaso zuten. (…)\nBaina gure printzipiozko desakordioak Jruschov burkidearekin jugoslaviar auziari buruz bere puntu gorenera iritsi ziren, Belgradeko agentzia titoistari mozorroa kentzeko printzipiozko gure ekitearen aurrean, gure ordezkaritzen arteko elkarrizketa ofizialen iragatean hainbeste sumindu zenean, 1957ko apirilean, non koleratsu esan zigun: “Eten ditzagun gure elkarrizketak, ezin gara zuekin ulertu. Zuek gu Stalin-en bidetik eramaten saiatzen zarete”.\nGure aburuz, kontrairaultza Hungarian nagusiki titoisten lana da. Inperialista iparamerikarrek, lehenbizi, Tito eta Belgradeko arnegarietan zuten Hungarian herri-demokrazia zulatzeko armarik onena.\n1955an Belgradera Jruschov burkidearen bidaiaren ondoren, Tito-ren azpilanaren auzia aintzat hartu gabe geratu zen. Kontrairaultza Hungarian ez zen ustekabean lehertu, baizik eta, baieztatu dezakegu, era irekian prestatu zela, eta inork ezingo gaitu konbentzitu kontrairaultza hau ezkutuenean antolatua izan denaz. Kontrairaultza Tito-ren bandako eragileek Imre Nagy salduarekin eta faxista hungariarrekin elkarlanean prestatu zuten, oro har, iparamerikarren gidaritzapean era irekian ekiten zutenak.\nTitoistek, hungariar kontrairaultzaren antolatzaile nagusiek,pentsatzen zuten Hungaria gure eremu sozialistaz banatzea, bigarren Yugoslavia batean bihurtzea, Yugoslavia, Grazia eta Turkia bidez NATOrekin aliatzea, AEBen laguntza jasotzea eta borroka jarraitzea, Yugoslaviaren arabera, inperialismoaren gidaritzapean, eremu sozialistaren aurka.\nGuk uste dugu Hungarian armekin sartzea ala ez dela gizabanako soil bati dagokion auzia. Varsoviako Ituna sortu dugunez gero, era bateratuan erabaki behar dugu, bestela alferrik izango litzake aliantzaz, lan kolektiboz eta alderdien arteko elkarlanaz mintzatzea. Kontrairaultza hungariarrak odola kostatu zitzaion gure eremu sozialistari, odola kostatu zitzaion Hungariari eta Sobietar Batasunari.\nHala eta guztiz ere, kontrairaultza hungariarra ondoren ere, banda titoistaren aurkako borroka politiko eta ideologikoa areagotzen joan ordez, marxismo-leninismoak eskatzen duenez, itzaltzen joan zen adiskidetzera, irribarretara, kontaktuetara, adeitasunera eta ia besarkadetara iristeraino. Izan ere titostek, jarrera oportunista horri esker, sakan horren gainetik ere jauzi egitea lortu zuten.\nHona hemen gure kokapena auzi honi buruz.\nBaina titoistak baterako existentziaz, bakeaz, auzotasun oneko harremanez mintzo badira, konplotetan aritzen diren bitartean, Yugoslavian mertzenario eta faxisten ejertzitoak antolatzen dituzten bitartean gure mugak erasotzeko eta, Grezia monarko-faxistarekin hitzarmenean, gure Albania sozialista zatikatzeko, orduan ziur egon daitezke armak eskuan altxatuko direla, ez soilik Albania berriko herri albaniarra, baizik eta ezklabutza titoistaren menpe bizi diren milioi bat albaniar ere gaizkileari eskua geldiarazteko. Eta guzti hau marxista da, eta halako eran ekingo litzake halako zerbait gertatuko balitz. Albaniako Lanaren Alderdiak ez du inor baimentzen herri albaniarraren eskubideekin jolastera edo politika egitera.\nJruschov burkideak ongi ezagutzen du auzi honen inguruko Albaniako Lanaren Alderdiaren, Gobernu albaniarraren eta herri albaniarraren jarrera. Baldintza hauetan, merezi zuen erantzuna ez ematea, itxaropenak ematea, lilurakeriekin mantentzea eta bere gurak burkide albaniarrei igorriko ziela esatea, eragile ingeles batenak, txobinista batenak, komunismoaren eta Albaniaren estai batenak, hori, guretzat, onartezina eta gaitzesgarria da. Eman diogu, Jruschov burkidea, gure erantzuna Sofocles Venizelos-i eta espero dugu zu prentsa bitartez enteratu izana. Ez gara Sofocles Venizelos-ekin zuk zure politika egitearen aurka ipiniko, baina ez gure muga eta eskubideekin, hau ez baitiogu inori inoiz baimendu ezta baimenduko ere. Eta horretan ez gara nazionalistak, internazionalistak baizik.\nAlbaniako Lanaren Alderdiak uste du arazoak azterketa marxista-leninista baten argitara berraztertu behar direla arazoak eta dauden akatsak zuzendu. Har dezagun Stalin eta bere lanari kritikaren auzia. Gure Alderdia, alderdi marxista-leninista gisa, erabat kontziente da pertsonari gurtza adierazpen arrotza eta kaltegarria dela alderdientzat eta mugimendu komunistarentzat. Alderdi marxistek ez dute soilik pertsonari gurtzaren garapena galarazi behar, masen jarduera balaztatzen duena, bere papera ukatzen duena, alderdiaren bizitza berari eta gidatzen duten arauei aurka egiten diona, baizik eta bere indar guztiaz errotik ateratzeko borrokatu behar dute, adierazten hasten denetik edo jada herrialderen batean agertu denean.\nAuzi honi buruz Jruschov burkideak eta XX. kongresuak Stalin era larri eta bidegabean kondenatu zuten. Stalin burkidea eta bere jarduera ez dira soilik Sobietar Batasuneko Alderdi Komunistarenak eta herri sobietarrarenak, gu guztionak baizik. Jruschov burkideak Bukaresten planteatu zuen bezala existitzen ziren desadostasunak ez zirela Sobietar Batasuneko Alderdi Komunistaren eta Txinako Alderdi Komunistaren artekoak, baizik eta Txinako Alderdi Komunistaren eta nazioarteko komunismoaren artekoak, XX eta XXI Kongresuetako ebazpenak munduko alderdi komunista eta behargin guztiek hartu zituztela esatera laket den bezala, honela, era berean, Stalin-en ekintzak epaitzen eskuzabalagoa eta kontsekuenteagoa izan behar zuen, erabaki horiek mundu osoko alderdi komunista eta beharginek kontzienteki har zitzaten.\nAlbaniako Lanaren Alderdia errealista agertzen zen Stalin-en auziaren inguruan, justu eta eskertua agertzen zen marxista loriatsu honekin, zeinari, bizi izan zen bitartean, inork ez zuen kritikatzeko “ausardia” izan eta zeinari hil ondoren lokatzez estaltzen zaion. Honela sortu da egoera onartezin bat non Sobietar Batasunaren garai loriatsu oso batean zehar, munduan lehen Estatu sozialista eraikia izan zenean, Sobietar Batasuna indartua, konplot inperialistak arrakastaz garaituak, troskistak, bujarinistak eta kulak-ak klase gisa zanpatuak; industria astuna altxatzea lortu eta kolektibizazioa nagusitu zenean, hitz batean, aldi oso bat non Sobietar Batasuna potentzia handi batean bihurtu zen, sozialismoa garaileki eraiki zuen, Bigarren Mundu Gerran legendazko heroitasunez faxismoa garaituz borrokatu zenean, aldi batean non eremu sozialista indartsua sortu zen, eta abar eta abar., honela beraz Sobietar Batasunaren garai loriatsu honetan I. V. Stalin-en paper gidaria ukatzen da.\nAlbaniako Lanaren Alderdiak uste du ez dela bidezkoa, normala ezta marxista ere Satlin-en izena eta lan eskerga garai guzti horretatik ezabatua izatea, egiten ari den bezala. Stalin-en lan hilezkorra guztioi dagokigu defendatzea. Defendatzen ez duena oportunista eta koldar bat da.\nStalin burkidea, bere paper pertsonalagatik eta Alderdi Komunista Boltxenikearen zuzendari gisa, aldi berean Lenin-en heriotzaren ondorengo nazioarteko komunismoaren gidari bikainena izan zen; mundu osoan komunismoaren lorpenen finkatze eta garapenean positiboki eta adimen handiz eragin zuen. Stalin burkidearen lan teoriko guztiak bere aparteko maisuari, Lenin handiari eta leninismoari, bere fideltasunaren lekukotza bizia dira.\nStalin mundu osoko behargin-klasearen eta langileen eskubideen alde borrokatu zuen, kontsekuenteki eta amaierara arte borrokatu zuen herri-demokraziako gure herrialdeen askatasunaren alde.\nAkatsak izan al ditu Stalin-ek? Ekidinezina da halako aldi luze batean, heroitasun, ahalegin, borroka eta garaipenez betea, akatsak ere egotea, ez soilik pertsonalak Iosif Stalin-enak, bazik eta zuzendaritza sobietarrarenak organo kolektibo gisa. Zein alderdi, zein buru uste dezake akatsik gabekoa dela bere lanean? Egungo zuzendaritza sobietarrari kritikak egiten zaizkionean, burkide sobietarrek aurrera begiratzea gomendatzen digute, polemika alde batera uztea, baina Stalin-i buruz, aurrera begiratzetik urrun, atzera begiratu zuten, oso atzera, soilik Stalin-en lanaren puntu ahuletan bilatzeko.\nLeninismoaren autoritatea erabakigarria izan da eta da, eta ikusmolde oker guztiak alde guztietatik eta erroko eran erraztu ditzan ezarri behar da. Guretzat komunistontzat ez dago beste biderik. Auziak itzulingururik gabe, diren bezala, planteatu badaitezke eta behar badira, hori orain Biltzar honetan egin behar da, berandu izan baino lehen. Komunistek kontzientzia lasai izan behar dutela uste dugu, batasun marxista indartu, baina beren bihotzetan ez erreserbak, ez lehentasun osasungaitzak, ez ezinikusiak sustatu gabe. Komunistak bere bihotzean duena era irekian esan behar du, eta auziak zuzenki epaituak izan behar dira.\nDiscurso pronunciado en nombre del CC del PTA en la conferencia de los 81 partidos comunistas y obreros celebrada en Moscú (euskaratua) – Enver Hoxha\n« ETA(m)ren GUTUNAK VII. BILTZARRARI\nZER DA EUSKAL HERRIKO KLASE-BORROKAREN MARKO AUTONOMO NAZIONALA? »


Euskal konpositoreen musikak eta Bartók-en “Bizar Urdin”-ek osatuko dute Euskadiko Orkestra Sinfonikoaren eta Andra Mari Abesbatzaren kontzertua | Donostiako Musika Hamabostaldia\nJosé Luis Ansorenari eskainiko diote gaualdia, Andra Mari Abesbatzaren sortzaileari.\nRobert Treviño Euskadiko Orkestraren zuzendariak gidatuko ditu talde biak.\nEuskadiko Orkestra Sinfonikoa Musika Hamabostaldiaren historiako ezinbesteko osagaietako bat da. 1982an orkestra sortu zutenetik, jaialdiaren edizio guztietan hartu dute parte, eta 80. aldi honetan, protagonismo handia izaten ari dira, beste behin: lan bikaina egin dute fosotik “Madame Butterfly” operan, eta, formatu murriztuagoan, Angel Illarramendik Juan Sebastián Elkanori eskainitako obra berri bat estreinatu dute Getarian.\nAbuztuaren 24ko ostiralean, EOS Kursaal Auditoriora itzuliko da, 80. edizioko programa sinfonikoetako bat eskaintzeko. 20:00etan hasiko den hitzordu honetan, jaialdian ohiko dugun Errenteriako Andra Mari Abesbatzak lagunduko du euskal orkestra, elkarrekin Pablo Sorozabalen “Suite Vasca” interpretatzeko. Kontzertuaren bigarren zatian, izen handiko bi bakarlariri egingo die ongietorria Euskadiko Orkestrak: Rinat Shaham mezzosopranoari eta Mikhail Petrenko baxuari. Béla Bartók konpositorearen opera bakarra interpretatuko dute, “Bizar Urdinen Gaztelua”. José Luis Ansorenarenaren oroimenezko kontzertua izango da. Ansorena euskal musikaren historiako izen handia dugu, joan den maiatzaren 1ean zendutakoa. Musikologo eta konpositore izandakoak hainbat erakunde eta talde koral sortu zituen bere bizitzan zehar, eta horien artean, Errenteriako Andra Mari Abesbatza eratu zuen 1966. urtean. 1973an Errenteriako Musikaste jaialdia sortu zuen euskal konpositoreen musika zabaltzeko, eta hurrengo urtean Eresbil sortu zuen, euskal musikaren artxiboa, euskal musikaren ondarea bildu eta gordetzeko.\nKontzertuaren lehen zatia Maurice Ravel eta Pablo Sorozal euskal konpositoreei eskainiko diete. Lehenengo “Gaspard de la nuit” entzungo dugu, Ravelek pianorako idatzi ondotik orkestrarako moldatu ez zuen obra gutxietako bat. Bere idazkera pianistikoaren idiomatismoarekin, Ravelek Aloysius Bertrand idazlearen poema onirikoetatik ateratako urezko, haizezko, urkamendizko eta gnomozko irudiak marrazten ditu. Horrek guztiak orkestrazioa erronka handi bilakatzen du: 1990ean egin zion aurre horri Marius Constant-ek. Ravelen musikaren orkestrazio horren ondoren, Sorozabalen “Suite vasca” entzungo dugu. Alemanian bizi zenean idatzi zuen, 1920an hara bizitzera joana baitzen bere ikasketak bukatzeko. Garai hartan, eragin handia izan zuen euskal abertzaletasunak Ravelen piezetan, eta “Suite Vasca”-ren (1923) kasuan, Emeterio Arreseren poesia hartu zuen oinarritzat bere triptiko bereizgarria egiteko: abesbatzak euskal iruditeria herrikoiko eszenei ahotsa ematen die, orkestraren lan bikain eta landuak jantzita.\nKontzertuaren bigarren zatian opera bat entzungo dugu kontzertu bertsioan. Gaztaroan idatzi zuen Béla Bartók-ek ere obra hori, 1911n idatzi baitzuen “Bizar Urdinen gaztelua”, soilik 30 urte zituenean. Hiru urte lehenago Hungariako eta Errumaniako baserri-giroa ezagutu zuen, eta magyar kantuak biltzen aritu zen. Doinu horiek erabat aldatu zuten berak ondoko uretetan konposatu zuen musika. “Bizar Urdinen gaztelua” lanak badauka dagoeneko lengoaia horren berri.\nOperak bi pertsonaia ditu soilik: Bizar Urdin aristokrata misteriotsua eta bere gazteluraino jarraitu dion emazte berria, Judith. Bizar Urdinek bere gazteluaren giltzak emango dizkio Judithi, eta honek, jakinmin eutsiezinak jota, bere senarraren bizitzako alderdi zoragarriak eta beldurgarriak ezagutuko ditu. Maila psikologikoan, Bartóken Bizar Urdin pertsonaia tragikoa den gizona ordezkatzen du. “Bere naturari leial izateko, bere zoriontasun eta poza alde batera utzi behar du; sufritu egin behar du eta besteei sufriarazi behar die” dio Peter Bartók konpositorearen semeak.\nEusko Jaurlaritzako Kultura sailaren ekimenez sortu zen 1982an, musika ondare partekatua eta ondasun aberatsa den gizarte batean. Ondare hori zaintzen du orkestrak, hura zabalduz eta haren garapena sustatzeko konpromisoa hartuta. Gaur egun, estatu mailan erreferentziazkoa den orkestra sinfoniko bat da, bere komunitatean oso sustrai sendoak dituena, 7.000 bazkiderekin, eta urtean, bataz beste, 150.000 ikuslerekin; gure garaiko orkestra bat da, oso eskakizun-maila altua duena, eta oso konprometitua garai guztietako musika sinfonikoaren zabalkundearekin. Arreta berezia ematen diote euskal musikaren sorkuntzari eta zabalkundeari. Ondo finkatu eta ondo egituraturiko jarduerari esker, modu iraunkorrean jarduten dute lau kontzertu-ziklotan, eta ganbera-musikako eta haurrentzako eta familientzako beste bi ziklo ere antolatzen dituzte. Era berean, oso politika diskografiko bizia bideratzen dute, batez ere euskal musikagileen ekoizpen sinfonikoan zentratua. Joan den urteko abenduan itzuli bat egin zuten Austria eta Alemanian, eta 2020ko urtarrilean Pariseko Champs-Elyséesko Antzokian egingo dute debuta.\n1966an sortu zuen José Luis Ansorenak, eta erreferentea da gaur egun Euskadiko eta Espainiako Estatuko panorama sinfoniko-koralean. José Manuel Tife azken zuzendariaren ondorengoa den Andoni Sierra da taldearen zuzendaria, eta era guztietako abesbatza-musika lantzen du, euskal musikan espezializatua badago ere. Hainbat lehiaketatan lortu ditu sariak, eta, besteak beste, Madril, Bartzelona, Sevilla, A Coruña eta Tenerifen eskaini ditu emanaldiak, eta baita Peralada, Santander, Granada eta Donostiako jaialdietan ere. Orkestra sinfoniko askorekin aritu da: Euskadi, Bilbo, Tenerife, Galizia eta Madrilgo Orkestra Sinfonikoak, Espainiako Nazionala, Regional Bayonne Côte-Basque, Scottish Chamber Orchestra, Buenos Airesko Filarmonikoa, Cadaquéseko Orkestra, Türingen Philharmonie, XVIII. mendeko Orkestra, etab. Maila handiko zuzendarien aginduetara aritu da, hala nola: F. Brüggen, J. López Cobos, J. J. Mena, A. Ros Marbá, A. Boreyko, A. Orozco-Estrada, V. Pablo Pérez, G. Neuhold, R. King, P. Pickett eta P. Rophé. Orain arte 18 disko grabatu ditu. Musikaren Euskal Artxiboaren sorreran egon zen (Eresbil), eta haren patronatuko kidea da. Errenteriako Musikaste Jaialdia sortu zuen, Eresbilekin batera.\nEOS eta Malmö Orkestra Sinfonikoaren zuzendari titularra da, eta egungo panoramako zuzendari interesgarrienetako bat bihurtu da denbora gutxian. 2013an egin zen nazioartean ezaguna, Bolshoi Antzokian Verdiren "Don Carlo" zuzendu zuelarik, Golden Mask sari baterako izendatu zutenean. D. Zinman-ekin trebatu zen, zuzendari elkartu gisa, Aspen Music Festival-en, eta ondoren Seiji Ozawaren zuzendari elkartua izan zen Tanglewood-en. Era berean, gonbidapen bat jaso zuen M. Tilson Thomas-ekin ikasteko, eta Leif Segerstam-i laguntzeko Helsinkiko Orkestra Filarmonikoan. Cincinnatiko Orkestra Sinfonikoaren zuzendari-laguntzailea izan da (2011-2015), eta, lehenago, New York City Operako zuzendari-laguntzailea izan zen (2009-2011). Azkeneko denboraldietan, orkestra aipagarrietan egin du debuta, nola diren Londresko Sinfonikoa, Municheko Filarmonikoa, Londreseko Filarmonikoa, Tonhalle Zurich, San Franciscoko Sinfonikoa, Leipzig Gewandhaus, Detroit-ko Sinfonikoa, Dresdengo Filarmonikoa… Bestalde, bere lehen diskoa grabatu du, Decca-rentzat. 2019/2020 denboraldian, RTW Symphony Orchestra, Antwerp Symphony Orchestra, Pariseko Orkestra, Royal Philharmonic Orchestra eta Oregongo Sinfonikoa zuzenduko ditu, EOSn eta Malmön dituen konpromisoak betetzeaz gainera.\nAzken denboraldi honetan Maddalenaren rolean egin du debuta Verdiren “Rigoletto” operan Bregenzeko Jaialdian, eta Masseneten “Errauskine” abestu du Nanteseko Operan, Ravelen “Shéhérazade” St. Louis Symphony Orchestra-rekin, Bizeten “Carmen” Leipzigeko Operan eta Bartoken “Bizar Urdinen gaztelua” Stavanger Symphony Orchestrarekin, Karina Canellakis-en zuzendaritzapean. “Carmen”en rol nagusiko interprete hoberenetako bat delako ospea du mundu osoan, eta 2004an Glyndebourneko Jaialdian paper horrekin debuta egin zuenetik 45 produkzio baino gehiagotan abestu du, Viena, Erroma, Berlin, Munich, Hanburgo, New York eta beste hirietako antzokietan. Errezitalean ere aritzen da, baita orkestrarekiko kontzertuan ere, eta lankidetzan jarduna da Rattle, Eschenbach, Elder, Christie, Previn, Slatkin eta Robertsonen mailako zuzendariekin, Bachen “Magnificat”etik hasita Stravinskiren “Ezteiak” arte abestuz. Lullyren operen zatiak grabatu ditu William Christierekin Eratorentzat, Geshwin eta Purcellen obrak dituen CD bat eta beste bat The Viol Group-ekin eta Benedetto Marcellorekin ATMArentzat. Antzezle gisa debutatu zuen István Száboren “Taking Sides” filmean Harvey Keitel-en ondoan, eta berebat grabatu du “Carmen”en DVD bat Australiako Operan.\nSan Petersburgon jaio zen, eta bere sorterriko kontserbatorioan egin zuen ikasketak, Minzhilkiev irakaslearekin. Zenbait diploma eskuratu ditu nazioarteko lehiaketetan, nola diren Rimsky-Korsakov 1998an, Elena Obraztsova 1999an edota María Callas Lehiaketa 2000n. Mundu osoko opera eta opera-jaialdi ospetsuenetara gonbidatu dute, Gergiev, Rattle, Barenboim, Boulez, Mehta edota Maazelen mailako zuzendarien eskutik. Wagnerren interprete ezaguna da, eta maiz abesten ditu, besteak beste, “Lohengrin”, “Die Walküre”, “Jainkoen gainbehera” eta “Tristan eta Isolda”. Oso ahots-espektro zabala du, eta, hala, bestelako errepertorioak ere lantzen ditu. “Romeo eta Julieta”, “Sevillako bizargina”, “Il Trovatore” eta “Xirula miragarria”, besteak beste, ohiko tituluak dira Petrenkoren agendan. Azken emanaldiei dagokienez, aipagarriak ditu “The Fiery Angel” (Inkisidorea) Vienako Operan, Wagnerren Nibelungoaren eraztuna-ren zikloa San Petersburgoko Mariinsky Antzokian edo “Don Giovanni” (Leporello) Verbierreko Jaialdian, baita Suisse Romandeko Orkestrarekin edota Tokioko Sinfonikoarekin eskainitako kontzertuak ere. Zenbait CD grabatu ditu Mariinskyren disko-etxearentzat, Deutsche Grammophon eta EMIrentzat.


Hainbat udal zerbitzuk ordutegia murriztu egingo dute abuztuan — Oñatiko udala\nHainbat udal zerbitzuk ordutegia murriztu egingo dute abuztuan\nHAZ bulegoak, liburutegiak eta kiroldegiko nahiz Eltziako kirol instalazioek, ordutegia egokitu dute abuztuan\nHerritarren Arreta Zerbitzua 8:30tatik 14:00tara irekiko da abuztuan, astelehenetik ostiralera. Joan aurretik dena den, hitzordua hartu behar da, halabeharrez. Egungo osasun egoerak hala eraginda aldez aurretiko txandak emanda ari dira lanean udaletxeko HAZ bulegoan. Udal agiriren bat eskuratu edo tramiteren bat egin behar duen herritarrak, 010 doako zenbakira edo 943 780411 zenbakira deitu behar du telefonoz hitzordua eskatzeko. Datorren hilean joanez gero, 8:30tatik 14:00ak arteko tartean emango diote txanda, zerbitzuak ordutegi hori beteko baitu abuztuan.\nHerriko jarduna moteldu egiten da abuztuan. Urteko opor garai nagusia izan ohi da eta oporretan ez daudenek ere ordutegia moldatu edo egokitu egiten dute. Herritarren Arreta Zerbitzuan ere halaxe egitea erabaki du udalak. Irailetik aurrera, 7:30tatik 15:30ak arteko ohiko ordutegia izango du udaletxeko Herritarren Arreta Zerbitzuko bulegoak berriro.\nApurtu edo galdutako hondakinen kuboak ordezkatzeko zerbitzua berriz, astelehen, astearte eta ostegunetan, 16:30tatik 20:30tara irekiko da udaletxean.\nUdal liburutegian ere ordutegi berezia izan ohi dute abuztuan. Zerbitzua astelehenetik ostiralera eta goizez soilik irekitzen da: 9:30tatik 13:30tara. Ordutegi horretatik kanpo dokumenturen bat itzuli nahi duenak kanpoko buzoian utzi dezake.\nEta herriko kirol instalazioen ordutegia ez ezik, egutegia ere moldatu egingo da aurtengo abuztuan, Zubikoako berritze lanak direla eta. Abuztuko bigarren eta hirugarren asteetan kiroldegiko eta Eltziako kirol instalazioak itxi egingo dira oporretan, abuztuaren 8tik 23ra izango da. Eta lehenengo eta laugarren asteetan berriz, astelehenetik ostiralera irekiko dira soilik; zubikoa, 10:00tatik 20:00tara eta Eltziako gela 9:00tatik 13:30tara eta 15:00tara 19:30tara.


Daborduko salgai daude 20. Indabada jaialdirako txartelak - Getxo - Hiruka.eus\nIker Rincon Moreno 2019-10-16 11:11\nUrriaren 26an, zapatuan, ospatuko dute Algortan Indabada jaialdia, San Nikolas plazan. Antolatzaileek jakinarazi dutenez, denera 500 txartel jarri dituzte salgai, 8 euroan.\nHogei urte igaro dira lehenengo aldiz Indabada izeneko bazkari "alternatibo eta herrikoia" egin zutenetik. Ordutik, udalerrian giro gaztea "sortzen" hasi ziren, askotariko aldarrikapenak egiteko eta "ondo pasatzeko" helburuagaz baita ere. Hogei urte horietan, jende mordoak parte hartu du indaba-jan herrikoi horretan parte hartzeko lanetan, baita jaialdi horretaz gozatzeko. Hala, aurten ere, urtemuga berezi hori ospatzeko jaialdia antolatu dute urriaren 26rako, zapaturako.\nDenera 500 txartel jarri dituzte salgai, Salem, Hator eta Bulkada tabernan. Daborduko hainbat saldu dituzte, eta apurka-apurka jarriko dituzte gehiago salmenta puntuotan.\nAurten ere, aurrekoan egin genuen legez, HIRUKAkook bideo saltseroa grabatzeko asmoz. Bertara hurbilduko gara parrandan ibiliko diren neska-mutil eta gizon-emakume denak xaxatzeko eta ondo pasarazteko asmoz, baita sortutako giroa etorkizun hurbil, edo luze, batean irudietan gordetzeko ere.\n19. Indabadaren bideoa\n16. Indabadaren bideoa


Euskaltzaindiak bat egin du Nafarroa Oinezekin - euskalerriairratia.eus\nEuskaltzaindiak bat egin du Nafarroa Oinezekin\nerran.eus 2015-09-29 08:40\nBaztan Ikastolako bi eraikinak bisitatu zituzten hamabortz euskaltzainek.\nOrtziral arratsaldeko ageriko ekitaldian, Mariano Izeta zena omendu zuten.\nOrtziral goizean, 10:00etan, Joseba Otondo Baztango alkateak ongietorria egin zien euskaltzainei. Udal ordezkari eta Euskaltzaindiko kideen hartueman solasaldian opariak partekatu zituzten. Ondotik, akademiak osoko bilkura egin zuen Balleko Etxean bertan. 13:00etan, euskaltzainek Baztan Ikastolako bi eraikinak, Parkekoa eta Pilarrekoa, bisitatu zituzten. Parkeko eraikinean dauden haur hezkuntzako hiru geletako haur eta andereñoek kanta bana kantatu zieten. Bigarren geldialdia Pilarreko eraikinean egin zuten. Bertan, 5. mailako ikasleek bertsoak kantatuz harrera egin zieten. Ondotik, 5. eta 6. Mailako gaztetxoek, kaxuabiarren kanta bat eskaini zieten.\nNafarroa Oinezen baitan, hizkuntz gutxituen handitasuna aldarrikatzen duen Txikiak Handi egitasmoaren haritik, kaxubiarrekin elkarlanean dabil Ikastola, eskuara eta kaxubiera handitasunaren erakusgarri. Kanta hori ikasi zuten pasa den martxoan kaxubiarrek gurean egindako egonaldian.\nIkasle eta irakasleek, Ikastolaren izenean, Zangotxo Nafarroa Oinezko maskotaren irudia ageri diren oroigarriak eman zizkieten Euskaltzaindiko ordezkariei goizeko hondar ekitaldian. Eraikinaren barrenean, ikasgeletan barna itzulixka egin zuten gero euskaltzainek eta ikasleen galderak erantzun zituzten.\nMariano Izetari gorazarre\nElena Zabaleta Baztan Ikastolako lehendakariak ongietorri eta esker on hitzekin ireki zuen arratsaldeko egitaraua. Ageriko ekitaldia egin zen Arizkunenea Kultur Etxean eta, bere jaiotzaren mendeurrenean, Mariano Izeta ohorezko euskaltzaina omendu zuten.\nPaskual Rekalde euskaltzain urgazle amaiurtarrak Mariano Izeta zenaren “Dirua galgarri” eleberriaren berrargitalpenari buruzko solasaldia eskaini zuen ondotik. Izetaren sorreraren mendeurrenaren karietara berrargitaratu da bere lehen eleberria eta Rekaldek gidatu du lana. Berrargitalpen partekatua izan da. Euskaltzaindiak eta Baztango udalak elkarlanean burutu dute. Rekaldek, lan hau euskara batura egokitzeko lana egin du. Liburuari dagokionez, Mariano Izetaren eskuara, euskara batua eta euskalkiez gain, zenbait ezaugarri linguistiko azaldu zituen Rekaldek. Bailarako bertze bi euskaltzain urgazle ere gogoratu zituen: Joxe Azkarate Etxandi aniztarra eta Blas Fagoaga Ariztia erratzuarra.\nSegidan, Baztan Ikastolako seigarren mailako ikasleen tartea izan zen. Agurraren ondotik, Mariano Izetaren inguruko biografia laburra egin zuten. “Axerie eta Otsoa” ipuina irakurri zuten eta Bittor Elizagoien bertsolariak Mariano zenari idatziriko bi bertso kantatu zituzten.\nOndotik, Andres Urrutia euskaltzainburuak hartu zuen hitza, Mariano Izetaren lanari gorazarre eginez eta eleberrian, berak idatziriko hitzak adieraziz. Ekitaldiari akabaila emateko, Nafarroa Oinezko kanta kantatu zuten.\nEskuara zaindu, aztertu, zabaldu, batu eta hobetzea helburu du Euskaltzaindiak. Baztan Ikastolak ere eskuararen alea landatu zuen duela berrogeita bortz urte eta pausota pausoka badoa aintzinet.


A-15 autobidea erabat itxiko da datorren astearte gauean - Artikulua - Gipuzkoa ETORKIZUNA ORAIN\nA-15 autobidea erabat itxiko da datorren astearte gauean\nAutobidea bi noranzkoetan itxiko dute, azaroaren 10eko 22:00etatik azaroaren 11ko 06:00etara.\nGipuzkoako Foru Aldundiak iragarri duenez, San Lorentzo eta Belabieta tuneletan egin beharreko egokitzapen lanak direla eta, A-15 autobidea itxi beharko dute bi noranzkoetan. Andoainerako noranzkoan, Berastegiko lotunetik egingo da mozketa, eta Iruñerako noranzkoan, Sorabillako lotunetik (Andoain). Itxiera gaueko ordutegian egingo da, azaroaren 10eko 22:00etatik azaroaren 11ko 06:00etara.\nAndoainerako noranzkoan itxita egongo denez, A-15eko erabiltzaileek by-pass moduan zirkulatu beharko dute Berastegiko lotunean, GI-2130 errepidetik Tolosaraino, eta han N-1 errepidean sartu ahal izango dira. Azkenik, A-15era itzuli ahal izango dira Sorabillako lotunetik.\nNafarroako norazkoan, A-15 autobideko erabiltzaileek, Sorabillako lotunean biratu beharko dute, N-I errepidera sartu, eta, ondoren, GI-2130 errepidera, Tolosatik eta Ibarratik. Ondoren, A-15era itzuli ahal izango dira Berastegiko lotunean.\nIbilbide luzeko ibilbideetarako, N-I errepidea gomendatzen da Altsasuraino, eta A-10etik (sakanako autobiatik) Irurtzuneraino.\nBestalde, Gipuzkoako Foru Aldundia Olandixoko tunela ixteko sistemak hobetzen ari da, Arrasaten. Aurreikusitako zereginak gauzatzeak berekin dakar GI-2620 errepidea erabat etetea Mugarrietako biribilgunearen eta Markuleteko biribilgunearen artean. Itxiera gaueko ordutegian egingo da, azaroaren 9ko 22:00etatik azaroaren 10eko 06:00etara.\nIbilbide alternatibo gisa, Mugarrieta eta Markulete biribilguneen arteko GI-2620 errepidearen zeharbide zaharra erabiltzea gomendatzen da.


K.A.P.I.K - Landa turismoa Landa ostatua Kreazio espazioa Azala Espazioa\n» home | » berriak | » K.A.P.I.K\nKreazio Artistikoko Prozesuen Imajinazio Kolektibo Programa\nAzalan, 2018ko irailetik 2020ko abendura bitartean\nAzalak eta Moare Danzak koordinatutako programa da, BAD (Bilbo) eta DNA (Iruñea) jaialdiekin lankidetzan\nK.A.P.I.K artista eta ikerlari taldeen ondoan aritzeko laguntza intentsiboa ematen duen programa da. Ikasketa-programa da, jarduera artistikoan oinarrituta. Ikas komunitate proiektua gauzatu nahi du, eta honako hiru fasetan egituratzen da: prestakuntza fasea, sormen egonaldia eta argitalpenerako hitzartutako azken fasea.\nK.A.P.I.K beste era honetara ulertu daiteke ere, entrenamendurako denbora-tarte berezia bezala hain zuzen. Laborategi bat izan daiteke, honako alor hauek lantzeko: idazketa koreografikoa, eszena, performancea, akzioa, konposizioa, irudia, soinua, ikus-kultura eta beste lengoaia artistiko batzuk. Esperimentaziorako esparrua da, ezagutzak trukatzeko eta partekatzeko.\nK.A.P.I.K hau ere bada:\n‘Piko’ bat, musua. Gorputzeko pikorra. Amua ziztatzen duen arraina. Mokadua hartzea. Mahatsak jatea, alez ale. Gorputza edo izpiritua bizkortzea. Mugitu, eszitatu. Materiak edo puntuak arin ukitzea. Madarikatu edo xuxurlatu. Eta amaitzea une barregarriren batekin, adibidez, obra bat. Eta haizeak olatuak indartsu astintzen ditu. Eta hori dena da ‘pikatzea’.\nPikatzen dut, pikatzen duzu, pikatzen dugu, pikatzen dute. Zertarako balio dute izenordain pertsonalek? Jakiteko, adibidez, zenbat pertsona jartzen dira pikatzen, baldin eta pikatzea erabakitzen badute. Baita elkarren arteko harremana zein den jakiteko ere. Izenordain pertsonalek kolektibotasunaren inguruan hitz egiten laguntzen digute. Izenordainek gehiago, izenek baino. Niaren, beti bera izan nahiz eta gauza ezberdin bat izendatu, eta ezusteko guaren artean jauzi bat dago, amildegi gorabeheratsua, era guztietako pertsonez eta irudimenez bete daitekeena.\nIrudimen kolektiboko Programa. Irudimena lur-arrasean ibiltzen da. Zimurtsua da eta mugak ditu. Gorputzetik gorputzera dabil, gorputzak zeharkatzen ditu, beretu egiten ditu. Bere kasa moldatzen da ekiteko, ekintza da. Ekintza, sormen artistikoaren ama orea.\nProiektuaren egituraketa. Faseak:\n1. Forkuntza eta ikas komunitatea: hilabeteko 5 egunetako topaketakAzalan, astelehenetik ostiralera arte. 18ko iraila -19ko urria. (Behin-behineko egutegia kontsulta daiteke)\n2. Luzapenak I: BAD (18-19 edizioak) eta DNA (19-20 edizioak) Festibaletan parte hartu ahal izatea.\n3. Egonaldiak Azalan: egonaldi gurutzatuak. 19ko Azaroa – 20ko ekaina.\n4. Luzapenak II: BAD eta DNAFestibaletako ekoizpen edota luzapen tekniken egonaldiak. 20ko maiatza – 20ko abendua\n5. Lanaren argitalpena, eta sortzen diren prozesuen aplikagarritasunaren azterketa. 20ko Urtarrila - 20ko abendua\nK.A.P.I.K-ek honako hau eskaintzen die parte-hartzailei:\n1. Ikasketa-poltsa programan zeharko bidaia eta ostatu gastuetarako.\n2. Formakuntza. K.A.P.I.K programako formakuntza nagusi edo espezifikoan parte hartzea, baita Azalak bere programazioaren barruan antolatzen dituen laborategietan eta formakuntza jarraitua eskaintzen duten tailerretan ere.\n3. Esperimentaziorako aukera. Ezagutzen ez dugun emaitza izango duen ekintza bezala ulertuta esperimentazioa. Aldi-baterako egonaldia eskaintzen duten espazio independenteek eskura jarri behar duten irekitasuna, horrela proiektuetan sortutako ezagutzak eta esperientziak bilduko dituen corpusbat sortzeko, ustekabekoari lekua utzita, beti ere.\n4. Laguntza artistikoa. Azalak, Moarek, BAD eta DNA Festibalak eta gonbidatutako artistek jarraipena egingo diote parte-hartzaileen lanari.\n5. Talde teknikoa BAD eta DNA Festibaletako luzapenen testuinguruan.\n6. Egonaldi gurutzatuak AZALAn.\n7. Parte hartzea BAD (Bilbo) eta DNA (Iruñea) Festibaletan.\nK.A.P.I.K-ek eskatuko diena:\nAbiapuntu bat (irudi, ideia, kezka bat) sormen prozesuari hasiera edo segida emateko\nK.A.P.I.Kprogramak iraun bitartean, % 100eko parte-hartzea.\nJarduera artistikoetatik eratorritako ohar eta analisiak antolatu, eta gainerako parte-hartzaileekin elkarrizketa konstruktibo izan ahal izatea, baita K.A.P.I.K babestuko duten antolakundeekin.\nModu irekian ikertzea, eta esperimentazioa jomuga izatea.\nNorbere ezagutzak programako gainerako parte-hartzaileekin partekatzea.\nEgitea eta idaztea.\nK.A.P.I.K taldea: Idoia Zabaleta, Luciana Chieregati, Ixiar Rozas, Colectivo p.i.g, eta Isabel de Naveran. Unearen arabera, beste artista, sortzaile eta ikerlari batzuk taldea “akuilatzera” gonbidatuko ditugu.\nK.A.P.I.K lehen faseko egutegia:\nK.A.P.I.K 1 (aurkezpena): 18ko irailak 10-14 Azalan\nK.A.P.I.K 2: 18ko urriak 1-5 Azalan\nK.A.P.I.K 3: 18ko BAD Festibalean urriak 22-27\nK.A.P.I.K 4: 18ko abenduak 10-14 Azalan\nK.A.P.I.K 5: 19ko urtarrilak 7-11 Azalan\nK.A.P.I.K 6: 19ko otsailak 25- martxoak 1\nK.A.P.I.K 7: 19ko martxoak 25-29\nK.A.P.I.K 8: 19ko maiatzak 8-12 DNA Festibalean\nK.A.P.I.K 9: 19ko ekainak 17-21 Azalan\nK.A.P.I.K 10:19ko irailak 9-13 Azalan\nK.A.P.I.K 11: 19ko urriak 21 -25 Azalan\nK.A.P.I.K 12: BAD 19 jaialdian\nK.A.P.I.K.-en parte hartzen dute:\nAinara LeGardon, Alfredo Escapa, Camilla Téllez, Ibon Salvador, Inés Aubert, Isaak Erdoiza, Karlos Martínez B, Marion Cruza Le Bihan, Miguel Alvarez Fernández, Mirian Inza, Nazario Díaz, Rebeca Collins, Tamara Ascanio, Pablo Marte, Josefa Pereira, Alina Ruiz Folini.\nIdoia Zabaleta. Koreografoa. Biologiako ikasketak egin eta alor horretan lizentziatu zen. Ekosistema eta populazio dinamiketan espezializazioa bukatu zuen. Dantzari ekin zion, ikasketak Dantza Berrian eta Inprobisazioan sakonduz, eta Mal Pelokonpainiarekin lan egin ondoren, 2000tik aurrera bere lana koproduzitu eta sortzen du. Bere lana nazioartekojaialdietan aurkeztu du. 2008az geroztikAZALA sortu eta gidatzen duJuan Gonzalezekin batera, Arabako landa-eremuan dagoen sormen-espazioa, gaur egun bizi den herri berean kokatuta.\nIxiar Rozas. Idazlea, ikerlaria eta irakaslea. Ahotsaren eta hizkuntzaren materialtasuna arakatzea bilatzen du, bai modu teorikoan, bai modu praktikoan. Bere liburuak, testuak eta materialak hainbat hizkuntzatan argitaratu ditu. Horienartean aipatzekoakdira: Negutegia (2006, 2009), Ejercicios de ocupación. Afectos, vida y trabajo (2015, Q. Pujolekin editatuta), Beltzuria (2014, 2017), 20.20 (2017, M. Salgadorekin). Arte Ederretandoktorea, Arte Hezkuntzako irakaslea da (Mondragon Unibertsitatea), baita Artean Ikerketa eta Sorkuntza Masterreko irakaslea ere (UPV/EHU), eta AZALAko kidea.\nIsabel de Naveran. Gauregungo dantza prozesuak eta koreografia garaikidea arakatzen ditu. Arte Ederretandoktorea, ARTEAko kidea da (Madril), eta Praktika eszenikoeta kultura bisuala (UCLM) eta Artean Ikerketa eta Sorkuntza Masterretako (UPV/EHU) irakasleada. Bilboko Bulegoa z/b arte eta jakintzaren bulegoaren sortzailetako bat da. Hacer Historia (2010), Lecturas sobre danza y coreografía (2013) liburuak argitaratu ditu. “1930. Donostiako Hitzarmenean.Historiaeta sinkopea”(2016) eta “Envoltura” (2016-2017) erakusketetako komisarioa izan da. Egun Elipsiak dantza zikloa koordinatzen du AZn (Bilbo), eta Madrilgo Sofia Erregina Museoko Dantza-aholkularia da.\nColectivo p.i.g: Emakume ikertzaileak eta sortzaileak biltzen dituen kongresu bat da. Hizkuntza artistiko berriak lantzen dituzte, eszenaren eta gorputzaren esparruan. Nafarroan eratua da, nafar profesionalentzat, baina baita estatu nahiz nazioarte mailako profesionalentzat ere, artisten elkarren arteko harremana errazteko, era askotako sormen eta ikerketa lekuak areagotzeko, gorputzaren eta eszenaren esparruan dauden tendentzia berrietan emakumezko nafar artisten parte-hartzea bideratzeko. Kolektiboan dihardute lanean Maia Villot-ek eta Ghislaine Verano-k.


Hiria GUZTIAK __ALMERIA__ ROQUETAS DE MAR __GRANADA__ ALBOLOTE ALHENDIN ALMUÑECAR ARMILLA ATARFE BAZA BELICENA CAJAR CASTELL DE FERRO CENES DE LA VEGA CHAUCHINA CHURRIANA DE LA VEGA CIJUELA CULLAR VEGA DILAR GOJAR GRANADA GUEJAR SIERRA HUETOR DE SANTILLAN HUETOR VEGA JUN LA HERRADURA LA ZUBIA LAS GABIAS MARACENA MONACHIL MOTRIL OGIJARES OTURA PELIGROS PULIANAS PURCHIL __MALAGA__ MALAGA\nGUZTIAK __ALMERIA__ ROQUETAS DE MAR __GRANADA__ ALBOLOTE ALHENDIN ALMUÑECAR ARMILLA ATARFE BAZA BELICENA CAJAR CASTELL DE FERRO CENES DE LA VEGA CHAUCHINA CHURRIANA DE LA VEGA CIJUELA CULLAR VEGA DILAR GOJAR GRANADA GUEJAR SIERRA HUETOR DE SANTILLAN HUETOR VEGA JUN LA HERRADURA LA ZUBIA LAS GABIAS MARACENA MONACHIL MOTRIL OGIJARES OTURA PELIGROS PULIANAS PURCHIL __MALAGA__ MALAGA\nOrubea - Granada (Zaidin)\napartamentua - Granada (Centro)\nLursaila - Las Gabias (Urb. san javier)\npisu - Alhendin (ALHEDIN)\netxea - Granada (Arabial)\npisu - Albolote (CENTRO)\nDuplexa - Armilla\nPAG 1/59 - TOTAL 708 Jabetzak\npisu - Granada (Zaidin) , Eraikitako azalera 84m2, 2m2, 2 Gelak, 1 bainugelak, Igogailua.\natico-a - Granada (Camino de ronda) , Eraikitako azalera 112m2, 3 Gelak, 2 bainugelak, Igogailua.\netxea - La Zubia (Centro) , Eraikitako azalera 236m2, 3 Gelak, 1 bainugelak.\nAparkalekua - Granada (Zaidin) , Eraikitako azalera 621.51m2.\ngarajea - Granada (Arabial) , Eraikitako azalera 38m2.\ntxaleta - Ogijares , Eraikitako azalera 375m2, 3127m2, 5 Gelak, 2 bainugelak, igerilekua.\natico-a - La Zubia (Av. genital) , Eraikitako azalera 40m2, 2 Gelak, 1 bainugelak.\npisu - La Zubia (Laurel de la Reina) , Eraikitako azalera 89m2, 2 Gelak, 1 bainugelak, igerilekua.\npisu - Granada (Plaza de toros) , Eraikitako azalera 134m2, 4 Gelak, 2 bainugelak, Igogailua.\napartamentua - Granada (Centro) , Eraikitako azalera 39m2, 1 Habitacion , 1 bainugelak.\napartamentua - Granada (El serrallo) , Eraikitako azalera 74m2, 1 Habitacion , 1 bainugelak, Igogailua, igerilekua.


Buelta erdia eman zuen ziklista – Tropela.eus bloga\nBidaltzailea:Raul Perez\t 2014-02-15 2014-02-16\nBaina Viettoren balentria handiena biharamunean gertatu zen, Aix Les Thermesen hasi eta Luchonen bukatu zen etapan. Eskuzabaltasuna muturrera eraman zuen, egiazki. Pirinioetako bihotzean Magne taldeburuak katearekin arazoa izan zuen. Renek horren berri izan zuenean, buelta erdia eman, eta jaitsitako mendate bat berriz igo zuen, Magnerekin topo egin arte eta bizikleta utzi zion. Tourra joan zitzaion, baina hala ere, bosgarren bukatu zuen sailkapen nagusian Rene ttikia, eta igotzailerik onena izan zen. Eta garrantzitsuena dena: toki bat lortu zuen zale askoren bihotzetan.\n1939an izan zuen gertuen Tourreko garaipena, baina Maes flandestarra nagusitu zitzaion. Ondorengo urteetan ez zuten Tourra antolatu Bigarren Mundu Gerraren erruz, baina hura bukatuta txirrindularitza itzuli zen…eta baita Vietto ere. 1947an, 33 urterekin bi etapa eskuratu zituen Tourrean. Bere ibilbidean 26 egunetan jantzi zuen maillot horia.\nOso igotzaile ona izan zen Rene Vietto , baina ezer izatekotan, gregario handia izan zen, luxuzko gregarioa. Rene Vietto 1988ko urriaren 14an hil zen. 1934ko Tour famatu hartan Braus mendatean erakustaldi handia egin zuen, eta mendate hartan daude bere errautsak, oroigarri baten ondoan.